2chr 32 (ABK) - Bible Society\n2chr 32 ABK\n1War-lergh an traow ma ha'n gweythresow a lelduri, Sennagherib myghtern Assyria a dheuth hag omsettya orth Yuda, hag ev a gampyas erbynn an sitys kerys, ow tybi y's synsi ragdho y honan.\n2Pan welas Hezekia Sennagherib dhe dhos, hag ev dhe ervira dhe omladh erbynn Yerusalem, 3ev a dewlis towl gans y soedhogyon ha'y gasoryon stoppya an fentynyow esa a-ves dhe'n sita; hag i a'n gweresas. 4I a guntellas lies tus, hag i a stoppyas oll an fentynyow, keffrys ha'n gover a resa der an tir, ow leverel, ‘Prag y to myghternedh Assyria ha kavoes dowr yn palster?’ 5Hezekia a gemmeras kolonn, hag a dhastrehevis oll rannow an fos o koedhys yn-nans, hag a dhrehevis touryow warnedhi, ha tu a-ves dhedhi ev a dhrehevis fos arall; ha dres henna ev a grevhas Millo yn sita Davydh, hag ev a wrug arvow ha skoesow, pals anedha. 6Ev a apoyntyas kaslewydhyon war an bobel, hag a's kuntellas war-barth dhodho y'n plen orth yet an sita, hag a gewsis dhedha yn unn golonnekhe, ow leverel, 7‘Bedhewgh krev hag a golonn dha. Na berthewgh own na bos penndegys a-rag myghtern Assyria hag oll an routh usi ganso; rag yma onan kreffa genen ni es dell eus ganso ev. 8Yma ganso bregh a gig; mes yma genen ni an ARLOEDH agan Duw rag agan gweres ha dhe vatalyas agan batelyow.’ An bobel o kolonnekhes gans geryow Hezekia myghtern Yuda.\n9Wosa hemma, pan esa Sennagherib myghtern Assyria owth omsettya a-dro dhe Lakish gans oll y nerth breselek, ev a dhannvonas y wesyon dhe Yerusalem, dhe Hezekia myghtern Yuda, ha dhe oll tus Yuda esa yn Yerusalem, ow leverel, 10‘Yndella y lever Sennagherib myghtern Assyria: Pyth yw an dra mayth esowgh ow trestya warnodho, y hyllowgh perthi esedhva a-dro dhe Yerusalem? 11A ny'gas toell Hezekia, orth agas ri dhe verwel gans divoetter ha syghes, pan lever ev, “An ARLOEDH agan Duw a'gan saw a leuv myghtern Assyria?” 12A ny gemmeras Hezekia y honan dhe-ves y dylleryow ughel ha'y alteryow, hag a worhemmynnis dhe Yuda ha Yerusalem, ow leverel, “A-rag unn alter hwi a wra gordhya, ha warnedhi hwi a lesk offrynnow”? 13A ny wodhowgh an pyth a wrug vy ha'm tasow dhe oll pobel an tiryow erell? A ylli duwow an kenedhlow na sawya aga thiryow yn-mes a'm leuv? 14Piw yn mysk oll duwow an kenedhlow a wrug ow thasow aga kowldhiswul, a ylli sawya y bobel a'm leuv? Pyseul dhe le y hyll agas Duw agas sawya a'm leuv? 15Lemmyn ytho na esewgh Hezekia dh'agas toella na'gas kammledya yndella. Na drestyewgh ynno, rag ny allas duw vytholl a genedhel bynag na ruvaneth bynag sawya y bobel a'm leuv na a leuv ow thasow. Pyseul dhe le y hwra agas Duw a'gas sawya hwi yn-mes a'm leuv!’\n16Y wesyon a leveris moy erbynn an ARLOEDH Duw hag erbynn y was Hezekia. 17Ev a skrifas lytherow ynwedh ow tespitya an ARLOEDH, Duw Ysrael, ow leverel, ‘Par dell na allas duwow kenedhlow erell delivra aga fobel a'm diwleuv, yndella ny dheliver Duw Hezekia y bobel a'm leuv.’ 18I a'n garmas yn lev ughel yn yeth Yuda dhe bobel Yerusalem esa war an fos, rag aga ownhe ha'ga euthega, rag may hallens kemmeres an sita. 19I a gewsis a-dro dhe Dhuw Yerusalem par dell ve ev par dhe dhuwow pobel an norvys, ober diwleuv dhenel.\nFethans Sennagherib ha'y Vernans\n20Ena myghtern Hezekia ha'n profoes Ysay mab Amos, a bysis a-dro dhe hemma, hag i a grias dhe nev. 21Ha'n ARLOEDH a dhannvonas el neb a ladhas oll an gasoryon alloesek ha'n gaslewydhyon ha'n soedhogyon yn kamp myghtern Assyria. Ytho ev a gildennas yn disenor dh'y dir y honan. Pan dheuth yn chi y dhuw, re a'y vebyon a'n weskis dhe'n dor gans an kledha.\n22Yndella an ARLOEDH a sawyas Hezekia ha trigoryon Yerusalem a leuv Sennagherib myghtern Assyria hag a leuv oll y eskerens; ev a ros dhedha powes32:22 ev a ros dhedha powes: Ow siwya an Septuagint ha'n Vulgat. Ebrow ev a's ledyas. a bub tu 23Lies a dhros offrynnow dhe'n ARLOEDH yn Yerusalem ha rohow fethus dhe Hezekia myghtern Yuda. Wosa henna y feu ughelhes yn golok oll an kenedhlow.\n24Y'n dydhyow na gyllys klav o Hezekia hag ev a veu yn eneworres. Ev a bysis dhe'n ARLOEDH, hag ev a worthybis dhodho hag a ros dhodho arwoedh. 25Mes ny worthybis Hezekia yn grasyans a'n dader gwrys dhodho, rag bos y golonn goethus. Ytho konnar a dheuth warnodho ha war Yuda ha war Yerusalem. 26Ena Hezekia a omuvelhas rag goeth y golonn, ev y honan ha trigoryon Yerusalem, bys ma na dheuth konnar an ARLOEDH warnedha yn dydhyow Hezekia.\nSewena Hezekia ha'y Weythresow\n27Hezekia a'n jevo rychys meur hag enor, hag ev a wre ragdho y honan tresorvaow rag arghans, rag owr, rag meyn drudh, rag spisyow, rag skoesow, ha rag traow kostek a lies eghenn; 28gwithvaow rag oll an drevas a ys, gwin, hag oyl; ha stallow rag chatel a lies eghenn, ha korlannow deves. 29Ev a brovia ynwedh sitys ragdho y honan, ha flokkys ha greow pals, rag Duw re ros dhodho pythow meur. 30An keth Hezekia ma a dhegeas an ughella fenten a dhowrow Gihon ha'ga threylya yn-nans dhe du an howlsedhes dhe sita Davydh. Hezekia a sewenis yn oll y weythresow. 31Yndella yn kas kannasow ledyoryon Babylon ynwedh, an re a veu dannvenys dhodho rag govynn orto a-dro dhe'n arwoedh re bia gwrys y'n tir, Duw a'n gasas y honan oll rag y brevi ha rag godhvos oll esa yn y golonn.\n32Gweythresow erell Hezekia, ha'y oberow a dregeredh, yw skrifys yn gwelesigeth an profoes Ysay mab Amos yn Lyver Myghternedh Yuda hag Ysrael. 33Hezekia a goskas gans y dasow, hag i a'n ynkleudhyas war an fordh yn-bann dhe vedhow mebyon Davydh, hag oll Yuda ha trigoryon Yerusalem a ros dhodho enor yn y vernans. Y vab Manasse a reynyas yn y le.


The Druid Grove • View topic - gorhemmynnadow\nby wyeuro » 19 Oct 2006, 08:01 gorhemmynnadow pub den oll, greetings everybody!\nass yw kosel an bagas ma! my re beu ow studhya kernow nowydh ha how quiet this group is. i have been studying cornwall modern and koth hag yth esa lies lowarthow ha bleujennow yn kernow yn termyn olden, and there were a lot of gardens and flowers in cornwall in times eus passyes, dell hevel dhymm. yn sur yma lies lowarthow bleujennow gone by, as it seems to me. for sure, there are many flower gardens\nena lemmyn, mes martesen yth esa moy bleujennow, a-ugh oll ros, there now, but perhaps there were more flowers, especially roses, kyns dalleth agan lyvrow yn kever hengernow. before our books of old cornwall begin.


Niverow 10 (ABK) - Bible Society\nNiverow 10 ABK\nAn Hirgern Arghansek\n1An ARLOEDH a leveris dhe Moyses: 2Gwra dew hirgorn yn arghans; yn ober mortholys ty a's gwra; ha ty a wra devnydh anedha rag gelwel an kuntelles, ha rag terri kamp. 3Ha pan vydh an dhew hwythys, oll an kuntelles a wra omguntell dhis dhe dharas tylda an kuntelles. 4Mes mar hwythons marnas onan, ena an hembrenkysi, pennow kordhow Ysrael, a wra omguntell dhis. 5Pan hwythydh gwarnyans, an kampow usi dhe denewen an howldrevel a wra mos yn-kerdh. 6Ha pan hwythydh gwarnyans dhe'n eyl prys, an kampow dhe'n tenewen dyghow a wra mos yn-kerdh. Gwarnyans a vydh hwythys pup-prys pan vydhons ow mos yn-kerdh. 7Mes pan vydh an gemmynieth dhe vos kuntellys war-barth, hwi a hwyth, mes ny hwythyowgh an gwarnyans. 8Ha mebyon Aron, an oferysi, a wra hwytha an hirgern. An hirgern a vydh dhywgh rag ordenans anhedhek der aga henedhow. 9Ha pan ewgh dhe vresel war agas tir erbynn an eskar a wra agas beghya, hwi a wra hwytha gwarnyans gans an hirgern, may fowgh kovhes a-rag an ARLOEDH agas Duw, hag yndellma hwi a vydh sawys a'gas eskerens. 10Yn dydh agas lowena ynwedh, hag yn agas goelyow ordenys, hag yn dalleth agas misyow, hwi a wra hwytha an hirgern war agas offrynnow dre dan ha war sakrifisow agas offrynnow kres; i a vydh dhywgh avel kovadh a-rag agas Duw: my yw an ARLOEDH agas Duw.\nAn Kerdh dhiworth Sinay\n11Y'n nessa blydhen, y'n nessa mis, yn ugensves dydh an mis, an gommolenn a veu kemmerys yn-bann a-ugh tabernakel an dustuni. 12Ha mebyon Ysrael eth yn yn-rag yn kerdhow berr yn-mes a wylvos Sinay; ha'n gommolenn a sevis stag yn gwylvos Paran. 13I eth yn-kerdh an kynsa prys orth gorhemmynna an ARLOEDH dre leuv Moyses. 14Baner kamp mebyon Yuda eth yn-kerdh yn kynsa herwydh aga luyow; ha war aga lu yth esa Nahshon mab Amminadab. 15Ha war lu an loeth a vebyon Yssakar yth esa Nethaneel mab Suar. 16Ha war lu an loeth a vebyon Zebulun yth esa Eliab mab Helon.\n17Ha pan veu disevys an tabernakel, mebyon Gershon ha mebyon Merari, neb a dhegi an tabernakel, eth yn-kerdh. 18Ha baner kamp Rewben eth yn-kerdh herwydh aga luyow; ha war aga lu yth esa Elisur mab Shedeur. 19Ha war lu an loeth a vebyon Simeon yth esa Shelumiel mab Surishadday. 20Ha war lu an loeth a vebyon Gad yth esa Eliasaf mab Deuel.\n21Ena an Kohathysi eth yn-kerdh, ow toen an sentri, ha'n tabernakel a veu sevys kyns aga dos. 22Ha baner kamp mebyon Efraym eth yn-kerdh herwydh aga luyow; ha war aga lu yth esa Elishama mab Ammihud. 23Ha war lu an loeth a vebyon Manasse yth esa Gamaliel mab Pedahsur. 24Ha war lu an loeth a vebyon Benyamin yth esa Abidan mab Gideoni.\n25Ena baner kamp mebyon Dan, avel gwithysi-dhelergh an kampow oll, eth yn-kerdh herwydh aga luyow; ha war aga lu yth esa Ahiezer mab Ammishadday. 26Ha war lu an loeth a vebyon Asher yth esa Pagiel mab Okran. 27Ha war lu an loeth a vebyon Naftali yth esa Ahira mab Enan. 28Hemm o ordyr kerdh mebyon Ysrael herwydh aga luyow pan ethons yn-kerdh.\n29Ha Moyses a leveris dhe Hobab mab Reuel an Midyanyas, hwegron Moyses, ‘Yth eson ni ow mos yn-kerdh dhe dyller may leveris an ARLOEDH anodho, “My a wra y ri dhis”; deus genen, ha ni a wra dader dhis; rag an ARLOEDH re ambosas dader dhe Ysrael.’ 30Mes ev a leveris dhodho, ‘Ny vynnav mos; mes my a wra diberth dhe'm tir ow honan ha dhe'm neshevin.’ 31Hag ev a leveris, ‘Na'gan gas, my a'th pys, rag ty a woer fatell wren kampya y'n gwylvos, ha ty a wra servya avel lagasow ragon. 32Ha mars edh genen, py dader pynag a wrello an ARLOEDH gul dhyn, an keth dader a wren dhis.’\n33Ytho i eth yn-kerdh a venydh an ARLOEDH vyaj tri dydh; hag argh kevambos an ARLOEDH eth a-ragdha vyaj tri dydh, dhe hwilas powesva ragdha. 34Hag yth esa kommolenn an ARLOEDH warnedha dydhweyth, peskweyth mayth ethons a'n kamp.\n35Ha peskweyth mayth e an argh yn-kerdh, Moyses a leveri,\n‘Sav, A ARLOEDH, ha gas dha eskerens dhe vos skattrys;\nha gas i a'th kas dhe fia a-dheragos.’\n36Ha pan bowesa hi, ev a leveri,\n‘Dehwel, A ARLOEDH,\ndhe'n deg milyow a vilyow Ysrael.’


Salmow 138 (ABK) - Bible Society\nSalmow 138 ABK\n1My a'th wormel, A ARLOEDH, a leun golonn;\na-rag an duwow y kanav gormola.\n2My a omblek troha'th tempel sans,\nhag a wormel dha hanow, drefenn dha dregeredh ha'th wiryonedh,\nrag ty re veurhas dha hanow ha'th lavar\n3Y'n jydh may helwis vy ty a worthybis dhymm,\nhag ynkressya nerth y'm enev.\n4Oll myghternedh an nor a'th wormel, A ARLOEDH,\nrag i re glewas lavarow dha anow.\n5Hag i a gan a fordhow an ARLOEDH,\nrag meur yw golewder an ARLOEDH.\n6Rag ughel yw an ARLOEDH, hwath ev a wra vri a'n re isel,\nmes a bellder ev a aswonn an re woethus.\n7Kyn kerdhav yn mysk anken,\nty a with ow bewnans;\nty a ystynn dha leuv erbynn sorr ow eskerens,\nha'th leuv dhyghow a'm saw.\n8An ARLOEDH a gowlwra y vynnas ragov;\ndha dregeredh, A ARLOEDH, a dhur bys vykken;\nna dhispres oberow dha dhiwleuv.


Rewliv - Wikipedia\nRewliv yw korf termyn hir a rew hag a way prest drefen y boos y honan.\nlappa rewlivel, pennrewliv\nAn barth kreuni\nRewliv a furv le mayth yw kreunans an ergh moy ages ablasyans dres lies bledhen, yn fenowgh kansvledhynnyow. Yn lent rewlivow a dhifurv ha frosa drefen aga fosow. Hemm a furv krevassow, seracs, ha rewlammow. I a skravinas karrek hag atal dhyworth yn-dann an rewliv ha gwwruthyl tirfurvow kepar ha kommow, marianow po fyordow. Rewlivow a furv war an tir hepken, ytho dyffrans yns i dhe vorrew.\nWar an Nor, 99% a rew rewlivel yw komprehendys a-ji lienyow rew (aswonnys ynwedh avel "rewlivow brastiryel") yn ranndirow penneghlek, mes rewlivow yw kevys yn kadonnow menydhyow war bub brastir a-der Ostrali.\nRew rewlivek yw an kreun moyha a dhowr fresk (69% a dhowr fresk an bys yw yn lienyow rew). Drefen bos mas rewlivel effeythys gans chanjys hir y'n hin, r.e. kodhans, tempredh kresek ha gorher komol, chanjys yn mas rewlivow yw an finna menegoryon a janj hinek, ha kaws meur a varyansow yn nivel an mor.\nSortow a rewliv\n1 Sortow a rewliv\n1.1 Rewlivow Alpek\n1.2 Rewlivow Brastiryel\n1.3 Rewlivow Godomm hag Yeyn\nSortow a rewlivChanjya\nKlassys yw rewlivow herwydh aga shap, myns, gnasow tesel hag omdhegyans.\nRewliv hag a furv war doppow ha ledrow menydhyow heb gorheri oll an tirwedh .\nRanndir byghan a syns ergh dres an vledhen, hag a dhispleg dhe rew.\nRewliv komm yw an sewyans a erghtewedha, owth esknias nans shap bolla ughel y'n menydhyow.\nRewlivow komm a dyv ha junya warbarth dhe furvya rewlivow nans.\nKrogrewliv yw rewliv komm hag yw ogas dhe vanshya.\nPansow erghtewedha a-ugh rewliv nans Athabaska, Kanada\nKlout ergh, arwodh a erghtewedha\nRewliv nans, an Grosser Aletschgletscher, Swistir\nRewliv komm, Rewliv Lower Curtis yn Stat Washington, Statys Unys\nRewlivow komm ha nans\nKrogrewliv, Rewliv Angel, Kanada\nRewliv a worheri ogas dhe oll an tirwedh.\nKorf a rew a worher an brassa rann a'n tirwedh yw kappa rew. Kappa rew a'n jeves arenebedh le ages 50,000 km2 (19,000 mildir2).\nRewliv a dheu dhyworth kappa rew ha lesa orth dhrehedhes an iseltiryow yw gelwys rewliv piedmont.\nRewliv dowr mortid\nMar hwrello rewliv dhyworth kappa rew drehedhes an mor, henwys yw rewliv dowr mortid (tidewater glacier) Darnow a rew a derr dhe ves avel menydhyow rew.\nKorfow rewlivel moy ages 50,000 km2 (19,000 mi2) yw gelwys lienyow rew. I a yll bos nebes km a dhownder ha nunantakow yw an unnik darnow a dir a-ughta. An unnik lienyow rew a-lemmyn yw Antarktika ha Greunland. Mar teutho an dhew lien rew, nivelyow ollvysel an mor via drehevel moy ages 70m.\nDarnow a lien rew a ystyn dhe'n mor yw gelwys estyll rew. Dell yw usys tanow yns i.\nRann ynn a lien rew a way yn uskis. I a hembronk dhe estylli rew po gwakhe dhe'n mor yn syth avel rewliv tardhell.\nLien rew Antarktika\nKappa rew, Vatnajökull yn Rewenys\nEfander morrew a-dro dhe Antartktika\nEstyllen rew Ross\nRewlivow Godomm hag YeynChanjya\nY hyllir klassa rewlivow herwydh studh aga selyow. Mar kyll dowr teudh drehedhes goles an rewliv dre gowfordhow ha krevassys, yma moy a loub yn-dann an rew hag an rewliv a yll gwaya yn essa. Hemm yw gwir yn arbennik gans rewlivow Alpek. Nebes lienyow rew yw stag drefen aga bos rewys dhe'n garrek weli.\nLast edited on 29 Ebrel 2022, at 12:55\nDiwettha golegyans an folen ma a veu an 29 Ebrel 2022, dhe 12:55.


Compare Bible readings for Luk 21 in the ABK and the GNB - Bible Society\nOffrynn an Wedhwes\n1Ow mires yn-bann ev a welas an dus rych esa ow tewlel aga rohow y'n arghow. 2Hag ev a welas unn wedhwes voghosek ow tewlel dew vita21:2 vita: Greka lepton. ynni. 3Yn-medh ev, ‘Yn hwir y lavarav dhywgh, an wedhwes voghosek ma a dewlis y'n argh moy agessa i oll; 4rag oll an re ma a dewlis yn offrynnow Duw21:4 yn offrynnow Duw: War-lergh re a'n dornskrifow y'n offrynnow. dhiworth aga lanwes, mes hi dhiworth hy edhomm a dewlis oll an pygans a's tevo.’\nYesu a Dhargan Diswrians an Tempel\nMat 24:1-2; Mark 13:1-2\n5Pan esa tus ow kewsel a-dro dhe'n tempel, fatell veu afinys gans meyn drudh ha rohow sakrys, yn-medh ev, 6‘An taklow a welowgh – dydhyow a dheu pan na vydh gesys men war ven, na vydh tewlys dhe'n dor.’\nToknys ha Helghyans\nMat 24:3-14; Mark 13:3-13\n7I a wovynnas orto, ‘Mester, p'eur fydh hemma ytho, ha pandr'a vydh an tokyn pan vydh an taklow ma ow tegynsiwa?’ 8Yn-medh ev, ‘Gwaytyewgh ma na vowgh toellys; rag lies a dheu y'm hanow vy ow leverel, “My yw”, hag “An termyn re nesas.” Na holyewgh war aga lergh. 9Pan glewowgh a vreselyow ha deray, na gemmerewgh own; rag res yw an taklow ma dhe hwarvos kyns oll. Mes ny vydh an diwedh a-dhesempis.’ 10Ena yn-medh ev dhedha, ‘Kenedhel a sev erbynn kenedhel ha gwlaskor erbynn gwlaskor, 11y fydh dorgrysyow meur, ha divoetter ha plagys yn lies le, hag y fydh gwelyow euthyk ha toknys meur dhiworth nev.\n12‘Mes kyns hemma oll dhe hwarvos, i a dewl aga diwla warnowgh ha'gas helghya; i a'gas daskorr dhe'n synagys ha dhe brisonyow, hembrenkys dhe-ves a-rag myghternedh ha governours a-barth ow hanow vy. 13Hemma a vydh chons dhywgh rag doen dustuni. 14Settyewgh ytho yn agas kolonn, na bareusowgh agas klem yn kynsa, 15rag my a re dhywgh ganow ha furneth ma na yll oll agas erbynnoryon sevel er agas pynn na'gas kontradia. 16Hwi a vydh traytys ynwedh gans kerens, ha breder, ha neskerens, ha kowetha, ha rann ahanowgh i a worr dhe'n mernans. 17Ha hwi a vydh kesys gans pub den oll rag ow hanow vy. 18Mes ny vydh blewenn a'gas penn distruys. 19Der agas perthyans hwi a wayn agas enev.\nDiswrians Yerusalem Dargenys\nMat 24:15-21; Mark 13:14-19\n20‘Mes pan welowgh Yerusalem settys a-dro gans luyow, ena hwi a woer hi dhe vos difeythys yn skon. 21Ena fies dhe'n menydhyow myns a vo yn Yudi; ha dienkes myns a vo ynni, ha na entres ynni myns a vo y'n pow, 22rag hemm yw dydhyow a gessydhyans, pan vydh kowlwrys pup-tra a veu skrifys. 23Go-i an re yw gans flogh y'n dorr, ha neb a re an vronn y'n dydhyow na! Rag anken meur a dheu war an nor, ha sorr war an bobel ma; 24i a goedh dre vin an kledha hag a vydh kemmerys yn keth dhe oll an kenedhlow, ha Yerusalem a vydh trettys yn-dann dreys an Jentilys, bys pan vo termynyow an Jentilys kowlwrys.\nDevedhyans Mab an Den\nMat 24:29-31; Mark 13:24-27\n25‘Hag y fydh toknys y'n howl ha'n loer ha'n ster, ha war an nor angoes dhe'n kenedhlow, fienasow drefenn tarenna an mor ha'n tonnow. 26Tus a glamder rag own, ha gwaytyans a'n taklow a hwyrvydh war an nor; rag nerthow an nevow a vydh kryghyllys. 27Hag ena i a wel Mab an den ow tos yn kommolenn gans nerth ha golewder meur. 28Mes pan dhalleth an taklow ma, sevewgh yn-bann ha drehevewgh agas penn, rag agas daspren yw ogas.’\nParabolenn an Figbrenn\nMat 24:32-35; Mark 13:28-31\n29Hag ev a dherivas parabolenn dhedha: ‘Mirewgh orth an figbrenn, ha'n gwydh oll; 30kettell dhelyons, hwi agas honan a wel hag a woer hav dhe vos ogas lemmyn. 31Yndella hwi ynwedh; pan welowgh an taklow ma gwrys, hwi a woer gwlaskor Duw dhe vos ogas. 32Yn hwir y lavarav dhywgh, ny dremen an henedh ma dhe-ves, erna vo oll an taklow ma gwrys. 33Nev ha nor a dremen dhe-ves, mes ow geryow vy, ny dremenons dhe-ves.\nYnnians dhe Woelyas\n34‘Bedhewgh war, ma na vo agas kolonn nevra beghys gans diwessa, na medhwynsi na fienasow bewnans, ha na wrello an jydh dos warnowgh yn tromm 35avel maglenn; rag ev a dheu war bubonan eus trigys war enep oll an nor. 36Bedhewgh hewoel pup-prys, ow pysi may fo dhywgh nerth dhe fia dhiworth pup-tra eus ow tegynsiwa, ha dhe sevel a-rag Mab an den.’\n37Dydhweyth yth esa ev y'n tempel ow tyski, hag yn nos ev a wre mos yn-mes ha godriga y'n vre henwys an menydh Oliv. 38Hag oll an bobel a dho dhodho y'n tempel myttin a-varr, dhe woslowes orto.\nRachel_561006 - 1 month ago\nthis is a nice reading


Nehemia 5 (ABK) - Bible Society\nNehemia 5 ABK\nNehemia a dhyght Arwask\n1Y yth esa garm ughel a'n bobel ha'ga gwragedh erbynn aga breder an Yedhewon. 2Yth esa re a leveri, ‘Ni ha'gan mebyon ha'gan myrghes yw lies: kevyn ni ys ragdha, may typpryn ha bewa.’ 3Yth esa ynwedh neb a leveri, ‘Ni re arwoestlas agan gwelyow, agan gwinlannow, ha'gan chiow rag prena ys drefenn an divoetter.’ 4Ynwedh yth esa re a leveri, ‘Ni re jevisyas mona rag toll an myghtern war agan gwelyow ha war agan gwinlannow. 5Byttegyns lemmyn kepar hag yw kig agan breder, yndella yw agan kig ni; kepar ha'ga mebyon i, yndella yw agan mebyon ni; otta, yth eson ow konstryna agan mebyon ha'gan myrghes yn kethneth ha rann a'gan myrghes re beu kethhes seulabrys, mes dialloes on dh'aga dasprena drefenn tus erell dhe gavoes agan gwelyow ha'gan gwinlannow.’\n6Ha my o pur serrys pan glewis aga garm ha'n geryow ma. 7Lemmyn my a ombrederis y'm brys ha my a gedrynnas gans an ugheloryon ha'n soedhogyon. My a leveris dhedha, ‘Hwi a gemmer oker, pubonan dhiworth y vroder.’ Ytho my a elwis kuntelles bras er aga fynn. 8Hag yn-medhav dhedha, ‘Oll dh'agan galloes, ni re dhasprenas agan breder, an Yedhewon, a veu gwerthys dhe'n kenedhlow; mes yth esowgh hwi ow kwertha agas breder, may fons gwerthys dhyn!’ Yth ens tawesek ha ny allsons kavoes ger dhe leverel. 9Ytho my a leveris, ‘Nyns yw da an pyth esowgh orth y wul. A ny dalvia dhywgh kerdhes yn own agan Duw rag goheles keredh an kenedhlow, agan eskerens? 10Keffrys, yma my ha'm breder ha'm servysi ow ri mona hag ys yn kendon dhedha. My a'gas pys, hedhyn ni ow kemmeres an oker ma. 11Daskorrewgh dhedha an jydh ma, my a'gas pys, aga gwelyow, aga gwinlannow, aga olewbrennyer ha'ga chiow ha'n oker5:11 oker: Amendys. Ebrow kans. war vona, ys, gwin hag oyl re bewgh ow kemmeres anedha.’ 12Ytho i a leveris, ‘Ni a's daskorr ha ny vynnyn travyth orta; ytho ni a wra dell leverydh.’ Ena my a elwis an oferysi ha my a wrug dhedha ti y hwrens war-lergh an ambos ma. 13Ynwedh my a shakyas pleg ow fows ha leverel, ‘Yndellma re shakkyo Duw yn-mes dhiworth y ji ha dhiworth y lavur pub gour na with an ambos ma. Yndella re bo shakys yn-mes ha gwakhes.’ Hag oll an gesva a leveris ‘Amen’ ha gormel an ARLOEDH. Ha'n bobel a wrug war-lergh an ambos ma.\n14Kekeffrys, a-dhia'n termyn may feus apoyntys dhe vos aga governour yn pow Yuda, a-dhia'n ugensves blydhen dhe'n dewdhegves blydhen a Artakserkses an myghtern, dewdhek blydhen, ny dhybri my na'm breder boes an governour. 15Mes an governours kyns, re bia kyns ow thermyn vy, a settsa beghyow poes war an bobel ha kemmeres dhiworta dew-ugens shekel a arghans war-barth gans boes ha gwin. Aga servysi ynwedh a lordya war an bobel. Mes ny wrug vy yndella rag own Duw. 16Ynwedh my a besyas oberi gans nerth war an fos ma ha ny brensyn tir vyth: hag oll ow servysi a veu kuntellys ena rag an ober. 17Kekeffrys, y fedha orth ow moes kans gour ha hanter-kans, Yedhewon ha soedhogyon, dres an re a dheuth dhyn a'n kenedhlow esa a-dro dhyn. 18Lemmyn y fedha darbarys pub dydh unn ojyon ha hwegh davas dhewisys; ydhyn yn kepar maner a vedha darbarys ha pub deg dydh pub eghenn gwin yn lanwes; byttegyns yn spit dhe oll hemma ny erghis boes an governour drefenn begh an ober dhe vos poes war an bobel ma. 19Porth kov ahanav rag ow les, ow Duw, war-lergh pup-tra a wrug vy rag an bobel ma.


Lu - Wikipedia\nEseli an luyow ervys bretennek a'n Morlu Riel, an Ayrlu riel ha'n Vorgasoryon Riel\nLu yw an bagas po bagasow a dus neb yw res an nerth dhe dhefendya neppyth (dre vras kenedhel). Ervys yns, ytho henwys an luyow ervys yns. An lu a with y genedhel orth hy defendya rag luyow ervys a eskerens mars eus bresel. An lu a yll degemeres y arghadow a wovernans an genedhel dhe omsettya orth kenedhel aral. An ger lu yn ledanna styr yw an keth elven a gevir y'n ger teylu.\nYma lies soodh yn lu. Nebes a ober dhe vatalya ha nebes dhe skoodhya an lu. Yn nebes ober an lu yma usya arvow, lewya kerri, hag ewnhe arvow. Treweythyow nebes tus y'n lu a dhysk lewya ayrennow po gorholyon, po ewnhe jynnow. Y hwisk tus y'n lu dillas arbennek henwys unnwisk. Yn nebes tylleryow, yn arbennek pan vo omladh, yma unnwisk gans patron omgudhans, neb yw desinys dhe weres ow kudha tus may fons i kalessa dhe weles yn koos po difeythtir.\nYma diw fordh dhe junya'n lu. Tus yn lies kenedhel a jun an lu drefen y vynnes. Yn kenedhlow erel yma laghys dhe ynia tus dhe junya'n lu, kyn fo erbynn aga bodh. Hanow na hwarvos na yw kesskrifans. Ow kregi war oos ha yeghes korfek yma dell yw usys. Hanow tus koth po hen gevrenogyon an lu yw "hensoudoryon". Nebes ynwedh yw eseli neb lu skoodhya.\nDiwettha golegyans an folen ma a veu an 10 Du 2021, dhe 19:32.


Tredan - Wikipedia\n(Daskevarwodhys dhyworth Tredanegow)\nTour tredan a-ugh linenn hyns horn.\nTredan yw teythi nebes manylyon materyel le es atomow a gaws yntredha nerthow ow tenna ha herdhya. Y kryjir bos nerth tredanek-tennvenek onan a'n nerthow selvenek yn Natur (an re erell yw gravedh, nerth nuklerek krev ha nerth nuklerek gwann). Diw sort kargow tredanel a usi: an garg boesedhek (gans protonow ha positronow) ha negedhek (gans elektronow). Manylyon gans an keth sort karg a herdh an eyl an arall dhe-ves; manylyon. Myns an herdhyans po tennva na yw dargenys der lagha Couloumb.\nY hyllir kavoes tredan yn furv lughes, tennveyn, hag erell. Y'n dydhyow ma, wosa dismygyansow Benjamin Franklin, Alessandro Volta, Thomas Edison, Nikola Tesla, h.e., tredan yw kemmyn yn jynnow divers, y'ga mysk jynnow-amontya, bollennow, pellwologow, ha yeynellow.\nTus a dhineyth tredan dre durbinys treylys gans ethenn, dowr, gwyns po linyow erell. Dell vydh moyha usys, y leskir oyl, gas-dor, po glow rag gul an ethenn na. Yn fenowgh, dowr ow passya der dommennow a dreyl an turbinys; hag yn tredanvaow nuklerek, an wres gwrys dre fara nuklerek a wra an ethenn a's treyl. Melinyow-gwyns, batriow howlek, ha starnyow an mordid na wra marnas myns byghan a'n dredan devnydhys y'n Norvys.\nTredan a gaws menowgh tanyow ha jagys.\nDiwettha chanj an folen ma a veu an 7 Meu 2013, dhe 17:52.


Compare Bible readings for Yeremia 24 in the ABK and the GNB - Bible Society\nFigys Da ha Drog\n1An ARLOEDH a dhiskwedhas dhymm, hag otta, dew ganstell a figys a veu gorrys a-rag tempel an ARLOEDH wosa Nebukadnessar myghtern Babylon dhe dhoen yn divroedh Yekonia mab Yehoyakim myghtern Yuda, ha pennsevigyon Yuda, gans an seri prenn ha'n wovyon, a-dhiworth Yerusalem, ha'ga dri dhe Babylon. 2Unn ganstell a'n jevo figys pur dha, avel figys yw kynsa adhves, mes an ganstell arall a'n jevo figys pur dhrog, mar dhrog ma ny yllens bos dybrys. 3Ena an ARLOEDH a leveris dhymm, ‘Pandr'a welydh, Yeremia?’ Ha my a leveris, ‘Figys; an figys da, pur dha; ha'n re drog, pur dhrog, mar dhrog ma na yllens bos dybrys.’\n4Ena ger an ARLOEDH a dheuth dhymm, ow leverel: 5Yndellma y lever an ARLOEDH, Duw Ysrael: Avel an figys da ma, yndella my a aswonn an dhivresow a Yuda, hag a dhannvenis yn-mes a'n tyller ma dhe bow an Kaldeanys rag aga les. 6Rag my a sett ow golok warnedha rag da, ha my a's dre arta dhe'n tir ma. My a's drehav, ha ny's tennav dhe'n dor; my a'ga flans, ha ny's diwreydhyav. 7Ha my a re kolonn dhedha dhe'm aswonn, ow bos an ARLOEDH; hag i a vydh ow fobel, ha my a vydh aga Duw, rag i a dhehwel dhymm gans oll aga holonn.\n8Hag avel an drog figys na yll bos dybrys rag aga bos mar dhrog, yn-medh an ARLOEDH, yndella y hwrav dhe Sedekia myghtern Yuda, ha'y bennsevigyon ha remenant Yerusalem yw gesys y'n tir ma, ha'n re usi trigys yn pow Ejyp. 9My a wra dhedha bos euth, pyth drog, yn oll gwlaskordhow an nor, dhe vos keredh ha droglavar, tont ha molleth yn oll an tylleryow ma's fesyav. 10Ha my a dhannvon an kledha, divoetter, ha'n pla yntredhon, bys pan vydhons distruys yn tien a'n tir a res dhedha ha dh'aga thasow.


1An dhew el a dheuth dhe Sodom gorthugherweyth, ha Lot esa owth esedha orth yet Sodom. Ha pan y's gwelas, Lot a sevis dh'aga metya hag omblegya, ha'y fas war-tu ha'n leur. 2Hag yn-medh ev, ‘Ow arlydhi, treylyewgh, dell y'gas pysav, a-berth yn chi agas gwas; trigewgh dres nos, ha golghi agas treys. Ena hwi a sev a-varr ha mos war agas fordh.’ Yn-medhons i, ‘Na vynnyn, ni a vynn spena an nos y'n plen.’ 3Mes ev a ynnias warnedha yn fras, hag i a dreylyas dhodho hag entra a-bervedh yn y ji, hag ev a wrug kevewi ragdha ha pobas bara heb goell hag i a dhybris. 4Mes kyns i dhe wrowedha, gwer an sita, gwer Sodom, a dheuth oll a-dro dhe'n chi, yowynk ha loes, oll an bobel, dhiworth pub le, 5hag i a elwis Lot ha leverel dhodho, ‘Ple'ma an wer a dheuth dhis nyhewer? Doro i yn-mes dhyn ni, may hwryllyn aga aswonn.’ 6Ha Lot eth yn-mes dhedha orth an daras, ha degea an daras a-dryv dhodho, 7ha leverel, ‘Ow breder, my a'gas pys, na wrewgh tra mar debel. 8Awotta lemmyn, yma dhymm diw vyrgh na aswonnsons gour. Gesiwgh vy dh'aga dri yn-mes dhywgh, ha gwrewgh hwi dhedha dell vo plegadow dhywgh, saw na wrewgh travyth dhe'n wer ma. Rag henna y teuthons i yn-dann woskes ow tho vy.’ 9Hag yn-medhons i, ‘Sav a-denewen!’ Hag yn-medhons i arta, ‘An gwas ma re dheuth omma avel alyon, hag ev a vedh agan breusi. Lemmyn ni a vynn dha dhyghtya gweth es an re na.’ Hag i a waskas yn harow war an gour, war Lot, ha dos nes, rag terri an daras. 10Mes an wer a worras aga dorn yn-mes ha tenna Lot a-bervedh y'n chi dhedha ha degea an daras. 11Hag i a weskis an wer esa orth daras an chi gans dellni, byghan ha bras, ma na allsons kavoes an daras.


Compare Bible readings for Yowann 9 in the ABK and the CEV - Bible Society\nYaghhe Den Genys Dall\n1Hag ev ow tremena, ev a welas den dall a'y enesigeth. 2Ha'y dhyskyblon a wovynnas orto ow leverel, ‘Mester, piw a beghas, an den ma, po y gerens, may feu genys dall?’ 3Yesu a worthybis, ‘Ny beghas naneyl an den ma na'y gerens, mes may fe diskwedhys ynno oberow Duw. 4Ni9:4 Ni: War-lergh re a'n dornskrifow My. a res gul an oberow anodho ev neb a'm dannvonas hedre vo dydh; nos a dheu pan na yll denvyth oberi. 5Hedre viv y'n bys, golow an bys ov vy.’ 6Wosa leverel hemma, ev a drewas war an dor ha gul pri gans an trew, hag ura an pri war y dhewlagas9:6 war y dhewlagas: War-lergh re a'n dornskrifow war dewlagas an den dall. 7ha leverel dhodho, ‘Ke, omwolgh yn poll Siloam’ (hemm yw dhe styrya, Dannvenys). Ytho ev eth hag omwolghi, hag ev a dhehwelis ow kweles. 8Y gentrevogyon ha'n re a'n gwelsa kyns ow peggya9:8 ow peggya: War-lergh re a'n dornskrifow ow pos dall. a leveris, ‘A nyns yw hemma an den o esedhys ow peggya?’ 9Re a leveris, ‘Hemm yw ev’, mes re erell a leveris, ‘Haval9:9 Haval: War-lergh re a'n dornskrifow Nag yw, mes haval yw dhodho’; mes ev y honan a leveris, ‘My yw.’ 10Ena i a leveris dhodho, ‘Ytho fatell veu dha dhewlagas igerys?’ 11Ev a worthybis, ‘An den9:11 An den: War-lergh re a'n dornskrifow Den. henwys Yesu a wrug pri, hag ura ow dewlagas, ha leverel dhymm, “Ke dhe Siloam9:11 Siloam: War-lergh re a'n dornskrifow an poll Siloam. hag omwolgh”; ha my eth hag omwolghi, ha gweles arta.’ 12Hag i a leveris dhodho, ‘Ple'ma ev?’ Yn-medh ev, ‘Ny wonn.’\nAn Fariseow a Hwither an Yaghheans\n13I a dhros dhe'n Fariseow an den neb o dall kyns. 14Mes dydh sabot o pan wrug Yesu an pri hag igeri y dhewlagas. 15Ytho an Fariseow a wovynnas orto arta ynwedh fatell dhaskavas y wolok. Ev a leveris dhedha, ‘Ev a worras pri war ow dewlagas, ha my a omwolghas, ha my a wel.’ 16Ytho re a'n Fariseow a leveris, ‘Nyns yw an den ma a Dhuw, rag ny with an sabot.’ Yn-medh re erell, ‘Fatell yll den yw peghador gul toknys a'n par ma?’ Hag yth esa fols yntredha. 17Arta y lavarsons dhe'n den dall, ‘Pandr'a leverydh dha honan anodho, rag ev dhe igeri dha dhewlagas?’ Yn-medh ev, ‘Profoes yw.’\n18Mes ny grysis an Yedhewon a-dro dhodho, y fia dall ha daskavoes golok, bys pan alwsons kerens an den a dhaskavas golok. 19Hag i a wovynnas orta ow leverel, ‘Yw hemma agas mab, neb dell leverowgh a veu genys dall? Fatell yw ytho ev dhe weles lemmyn?’ 20Y gerens a worthybis dhedha ha leverel, ‘Ni a woer hemma dhe vos agan mab, hag ev dhe vos genys dall; 21mes ny wodhon fatell wel lemmyn, na piw a igoras y dhewlagas; govynnewgh orto, tevesik yw; ev a yll gewsel anodho y honan.’ 22Y gerens a leveris hemma rag bos own dhedha a'n Yedhewon; rag an Yedhewon a wrussa ervira war-barth seulabrys, piwpynag a gonfessa ev dhe vos Krist dhe vos emskemunys a'n synaga. 23Rakhenna y gerens a leveris, ‘Ev yw tevesik, govynnewgh orto ev.’\n24Ena i a elwis nessa gweyth an den o dall ha leverel dhodho, ‘Ro dhe Dhuw an gordhyans; ni a woer an den ma dhe vos peghador.’ 25Ev a worthybis, ‘Mars yw peghador ny wonn; unn dra a wonn: dall en, lemmyn my a wel.’ 26Ytho i a leveris dhodho arta, ‘Pandr'a wrug dhis? Fatell igoras dha dhewlagas?’ 27Ev a worthybis dhedha, ‘My re gewsis dhywgh seulabrys, ha ny woslewsowgh; prag y fynnowgh klewes arta? A vynnowgh hwi ynwedh bos y dhyskyblon?’ 28I a'n skornyas ha leverel, ‘Ty yw y dhyskybel, mes ni yw dyskyblon a Moyses. 29Ni a woer, Duw dhe gewsel dhe Moyses, mes an den ma, ny wodhon a-ble teuth.’ 30An den a worthybis ha leverel dhedha, ‘Yma tra varthys yn hemma, na wodhowgh a by le'ma; mes ev a igoras ow dewlagas. 31Ni a woer na glew Duw peghadoryon, mes mars yw den gordhyer a Dhuw, hag ow kul y volonjedh, ev a wra y glewes. 32A dhalleth an bys, ny veu klewys denvyth dhe igeri dewlagas den neb a veu genys dall. 33Mar ny ve an den ma a Dhuw, ny allsa gul travyth.’ 34I a worthybis ha leverel dhodho, ‘Ty a veu genys oll yn tien yn peghosow, ha ty a vynn dyski dhyn?’ Hag i a'n tewlis yn-mes.\n35Yesu a glewas i dh'y dewlel yn-mes, ha pan y'n kavas, yn-medh ev, ‘A grysydh yn Mab an den?’ 36Ev a worthybis ha leverel, ‘Ha piw yw ev, Arloedh, may kryssiv ynno?’ 37Yn-medh Yesu dhodho, ‘Ty re'n gwelas, hag ev yw neb a gews genes.’ 38Yn-medh ev, ‘Arloedh, my a grys.’ Hag ev a'n wordhyas. 39Ha Yesu a leveris, ‘Dhe vreus yth ov vy devedhys y'n bys ma, rag may hwello kemmys na yll gweles, ha may fo dall kemmys a yll gweles.’ 40Ha re a'n Fariseow neb esa ganso a glewas hemma, ha leverel dhodho, ‘On ni ynwedh dall?’ 41Yesu a leveris dhedha, ‘Mar pewgh dall, ny via dhywgh pegh; mes lemmyn hwi a lever, “Ni a wel”, ytho agas pegh a bes.’


Esther 2 ABK\n1Wosa an taklow ma, pan o koselhes konnar myghtern Ahasuerus, ev a borthas kov a Vashti ha'n pyth re wrussa hi, ha'n pyth a veu ervirys er hy fynn. 2Ena yn-medh gwesyon an myghtern esa orth y servya, ‘Re bo gwyrghesow yowynk ha teg hwilys rag an myghtern; 3ha settyes an myghtern soedhogyon yn oll ranndiryow y wlaskor, may kuntellons war-barth oll an gwyrghesow yowynk ha teg bys yn Shushan an bennsita, dhe ji an benynes, yn gwith Hegay, spadhesik an myghtern, gwithyas an benynes; ha'ga oynmentys bedhens res dhedha; 4ha'n voren a blessyo an myghtern bedhes hi myghternes yn le Vashti.’ Hemma a blesyas an myghtern; hag yndella y hwrug ev.\n5Yth esa unn Yedhow yn Shushan an bennsita, Mordekay y hanow, mab Yair mab Shimei mab Kish, Benyaminyas, 6neb re bia kemmerys yn kethneth dhiworth Yerusalem war-barth gans Yekonia myghtern Yuda, may hwrug Nebukadnessar myghtern Babylon aga hemmeres yn kethneth. 7Ev re vagsa Hadassa, honn yw Ester, myrgh y ewnter, rag nyns esa dhedhi na tas na mamm, hag yth o an voren teg hy furv ha'y semlans; ha pan o hy thas ha'y mamm marow, Mordekay a's kemmeras avel y vyrgh y honan. 8Ytho pan veu gorhemmynn an myghtern ha'y arghadow klewys, ha meur a vorenyon kuntellys war-barth dhe Shushan an bennsita yn gwith Hegay, Ester ynwedh a veu kemmerys yn chi an myghtern yn gwith Hegay, gwithyas an benynes. 9An voren a'n plesyas, ha hi a gavas favour anodho; hag ev a ros dhedhi a verr spas hy oynmentys, gans hy rannow a voes, ha seyth maghteth dhewisys, dhe vos res dhedhi dhiworth chi an myghtern; hag ev a's gorras hi ha'y maghtethyon y'n gwella tyller yn chi an benynes. 10Ny wrussa Ester meneges naneyl hy fobel na'y herens: rag Mordekay re arghsa ma na's menekka hi. 11Ha Mordekay a gerdhi pub dydh a-rag klos chi an benynes, rag godhvos fatell o gans Ester, ha'n pyth a hwarva dhedhi.\n19Pan veu kuntellys an gwyrghesow an nessa prys, yth esa Mordekay esedhys yn yet an myghtern.2:19 Pan veu kuntellys an gwyrghesow an nessa prys, yth esa Mordekay esedhys yn yet an myghtern: War-lergh an Septuagint Mes yth esa Mordekay ow servya y'n klos. 20Na hwath ny venegsa Ester naneyl hy herens na'y fobel dell arghsa Mordekay dhedhi: rag Ester a wre war-lergh gorhemmynn Mordekay par dell wre hi pan o megys ganso. 21Y'n dydhyow na, ha Mordekay esedhys yn yet an myghtern, yth o serrys dew spadhesik an myghtern, Bigthan ha Teresh, gwithysi an treudhow, ha hwilsons settya dalghenn y'n myghtern Ahasuerus. 22Godhvedhys o an dra gans Mordekay, hag ev a'n derivas orth Ester an vyghternes; hag Ester a'n derivas dhe'n myghtern yn hanow Mordekay. 23Pan veu gwrys hwithrans a-dro dhe'n mater, ha kevys veu bos yndella, kregys vons i aga dew war wydhenn: ha skrifys veu yn lyver an kovadhow a-dherag an myghtern.


Hyns-horn Ffestiniog - Gpedia, Your Encyclopedia\nTren ow trehedhes dhe worsav Blaenau Ffestiniog war an Hyns-horn Ffestiniog.\nAn Hyns-horn Ffestiniog (Kembrek: Rheilffordd Ffestiniog, Sowsnek: Ffestiniog Railway po Festiniog Railway) yw hyns-horn kledhrennow kul yn Gwynedd, Kembra. A-dro dhe 13½ mildir (21.7 km) yw an hyns-horn a jun an porth dhe Borthmadok dhe'n dre valweyth legh a Vlaenau Ffestiniog. Tennvos havysi gerys-da yw an hyns-horn y'n jydh hedhyw.\nMappa a'n Hyns-horn daskorys Ffestiniog.\nAn hyns-horn geyj 1' 11½" (597 mm) veu bylydyes y'n gansvledhen 19ves dhe garya legh a-dhyworth an mengleudhyow ha balyow yn Blaenau Ffestiniog dhe'n gorholyon yn Porthmadok dhe vos esperthys.\n1.1 Oberans margh ha gravedh\n1.2 Oberans ethen ha gravedh.\n1.3 Deklinyans a legh\n1.5 Erryans Lynn Strasow\n2 Lokomotyvyow Disel an Hyns-horn Ffestiniog\n3 Lokomoytvyow Ethenn an Hyns-horn Ffestiniog\nMergh a viajyas war nans yn wagonow dandy avel hemma.\nOberans margh ha gravedh\nFondyes veu an kompani hyns-horn war 23ves Mis Me 1832 gans Reyth a Senedh ha kompani hyns-horn kottha an bys eus owth oberi hwath hedhyw yw an Hyns-Horn Ffestiniog (nyns yw an hyns-horn kottha eus owth oberi, an Hyns-horn Middleton yw henna). Byldyes veu an hyns-horn yntra 1833 ha 1836 rag oberans margh ha gravedh; mergh a dennsa'n kertigow gwag dhe benn an hyns-horn ha'n kertigow leun a rolsa delergh yn-nans gans nell a ravedh. Trenow yn-nans a gemersa a-dro dhe unn our ha 30 mynysen ha trenow yn-bann a gemersa a-dro dhe hwegh our.\nOberans ethen ha gravedh.\nThe Princess dhe Borthmadok circa 1870.\nY'n 1850ow y hwrug mos ha bos kler bos an hyns-horn ow hedhes y dhalhuster mogha pan esa'n mengleudhyow yn Blaenau Ffestiniog owth askorra moy ha moy legh. Yn 1860 an kompani a dhallathas ow hwistra an possybylta a dhevnydhya jynnow-ethen dhe weres moghhe dalhuster karyans an hyns-horn. Bys dhe'n termyn ma nyns esa lower a jynnow-ethen war gledhrennow mar vyghan. Yn 1862 an kompani a argemynnas rag gwrioryon dhe wul kensa jynnow an hyns-horn. Yn mis Hwevror 1863 George England and Co. veu dewisys dhe vyldya kensa jynnow an hyns-horn.\nAn kensa jynn dhe vos delivrys dhe Borthmadok o Mountaineer war an 18ves a vis Gortheren 1863. An nessa jynn, The Princess, veu delivrys nebes dydhyow diwettha. An jynnow-ethen 0-4-0 ma a allosegas trenow legh hirra dhe vos overys ha'n komendyans sodhogel a drenow trethysi yn 1865. Kensa jynn-Fairlie-dewblek an hyns-horn veu komendyes yn 1869; an jynnow ma res eth ha beu arwodh ikonek an hyns-horn yn bledhynnyow a-dhiwedhes.\nAn kensa Jynn-Fairlie-Dewblek, Little Wonder, dhe Borthmadok.\nTrenow yn-nans veu hwath oberys gans gravedh, mes peryllus o dhe asa trenow trethysi dhe rolya heb jynn, ytho y feu trenow legh oberys gans gravedh yn-unnik ha pub tren aral veu oberys gans jynn; trenow legh veu oberys gans gravedh bys dhe dhiwedh trenow trethysi yn 1939.\nYn 1872 an Hyns-horn Ffestiniog a gomendyas an kensa kochow-bogi yn Breten, kochow 15 ha 16; hwath yn oberans yw an re ma hedhyw. Fronnow gwakter veu komendyes yn 1893. Sinelyes o an hyns-horn kowal gans pelldresen dredan hag oberans lath ha tokyn. Lath dren dredan veu komendyes yn 1912 ha devnydhyes yns y'n jydh hedhyw.\nDeklinyans a legh\nY'n 1920ow yth esa'n demond rag legh ow teklinya hag avel sewyans an hyns-horn a wrug godhav deklinyans yn traffik. Yn 1923 junyes o an Hyns-horn Ffestiniog gans an Hyns-horn Ugheldir Kembra dhe weres kenertha tomyaseth war an dhew hyns-horn. An Hyns-horn Ugheldir Kembra eth bankskwatthyes yn 1933 ha degea yn 1937.\nAn Hyns-horn Ffestiniog a besyas owth oberi y drenow legh ha gwesyon hwel war dhydhyow y'n seythyn ha trenow tomyaseth y'n hav. Oberansow trethysi normal a hedhas war an 15ves a vis Gwynngala 1939. An oberans gwesyow hwel a oberas war dhydh Sadorn an 16ves Mis Gwynngala 1939. Yth esa tri thren legh pub seythyn bys kalan Mis Est 1946. Rann an hyns-horn dhyworth Duffws dhe arth y'n north west yn Blaenau Ffestiniog o gobrenys dhe'n mengleudhyow yn mis Hedra 1946.\nForsakyes o an hyns-horn awos nyns esa mona dhe'n kompani dhe amendya an Akt a Senedh dhe removya an lergh hag erel. An hyns-horn eth ha veu overdevys hag andhevnydhyadow.\nTren ow trehedhes dhe Dan-y-Bwlch dhyworth Blaenau Ffestiniog.\nEnthusyast hyns-horn, Alan Pegler, o nesys gans kothmans dhe brena an hyns-horn ha dhe glerya y gendon ha galosegi y brena. War an 24ves Mis Methevin 1954, Pegler ha'n bodhogyon a wrug kavos maystri a'n hyns-horn. Pegler a wrug ri an hyns-horn dhe'n Ffestiniog Railway Trust a berghenn hag oberi an hyns-horn hwath hedhyw.\nDhyworth 1954 an bodhogyon a eylygeris an hyns-horn yn rannow. An kensa tren trethysi a oberas yntra Porthmadok ha Boston Lodge war 23ves Mis Gortheren 1955. An oberans trethysi o ystynys dhe Vinffordd war 19ves Mis Me 1956, dhe Benrhyn war 5ves Mis Methevin 1957 ha dhe Dan-y-Bwlch war 5ves Mis Ebrel 1958. An hyns-horn dhe Dduallt a ygeris war 6ves Ebrel 1968.\nErryans Lynn Strasow\nLynn Strasow gans hyns koth an hyns-horn y'n reuvva.\nYn 1954 byldyans an Rester Dowrdredan Ffestiniog a dhalathas. Hemm a gomprehendyas gwrians an lynn Tanygrisiau a livas rann an hyns-horn dh'y benn north. Yntra 1965 ha 1978, byldyes o an Erryans Hyns-horn Ffestiniog, erryans 2½ mildir (4 km) an hyns-horn yntra Dduallt ha Tanygrisiau. Byldyes gans bodhogyon o rann mogha an eryans. Dh'y benn soth yw an Troyll Dduallt.\nKowfordh Voelwyn nowydh o byldyes gans ynjynoryon balweyth sten kernowek gans bagas byghan a arvethesigyon. 310 lath (280 m) yw an gowfordh nowydh. An hyns-horn a eyljun an hyns koth dhe Danygrisiau.\nWosa ow korfenna an hyns nowydh dhe Danygrisiau, yth esa 1½ mildir (2.4 km) yn-unnik kyn ow trehedhes Blaenau Ffestiniog. An hyns-horn a eylygeris dhe Vlaenau Ffestiniog war 25 Mis Me 1982 dhe'n gorsav nowydh yn Blaenau Ffestiniog a gevrenn gans trenow dhyworth Llandudno.\nLokomotyvyow Disel an Hyns-horn Ffestiniog\nMary Ann 4wd 1917 Motor Rail An kensa jynn dhe oberi war an hyns-horn gwithys yn 1954. Bydlyes rag Kensa Bell an Bys; prenys gans an Hyns-horn Ffestiniog yn 1923.\nMoelwyn 2-4-0d 1918 Kompani Baldwin Jynn aral Kensa Bell an Bys, prenys gans an hyns-horn yn 1925.\nUpnor Castle 4wd 1954 F.C. Hibberd Byldyes rag an Hyns-horn Chattenden hag Upnor. Ev a ober war an Hyns-horn Ugheldir Kembra.\nMoel Hebog 4wd 1955 Kompani Hunslet Prenys yn 1969 ha devnydhyes war trenow mentons.\nConway Castle/Castell Conwy 4wd 1958 F. C. Hibberd a Chymni cyf. Byldyes rag hyns-horn an lu lestri yn Ernesettle. Prenys yn 1981. Devnydhir war Hyns-Horn Ugheldir Kembra.\nAshover 4wd 1948 F. C. Hibberd. Prenys yn 1981.\nThe Lady Diana 4wd 1957 Motor Rail Prenys yn 1974.\nThe Colonel 4wd 1943 Motor Rail Prenys yn 1982.\nCriccieth Castle/Castell Criccieth 0-6-0d 1995 Boston Lodge Devnydhir war drenow trethysi.\nHarlech Castle/Castell Harlech 0-6-0d 1983 Baguley-Drewry Prenys yn 1988.\nHarold 4wd 1979 Kompani Hunslet Prenys y'n 1990ow.\nVale of Ffestiniog B-B]]d 1967 CH Funkey & Co (Pty) Ltd Oberas yn Porth Elizabeth, Afrika Dhyhow. Prenys yn 1996.\nMoel-Y-Gest 4wd 1965 Kompani Hunslet Prenys yn 2004 ha devnydhir a-derdro Boston Lodge.\nBusta 4 ros. Fairbanks Morse Devnydhyes war an Hyns-horn Ugheldir Kembra y'n 1920ow ha 1930ow.\nMonster 4 ros. Boston Lodge Disel byghan, byldyes gans an hyns-horn.\nLokomoytvyow Ethenn an Hyns-horn Ffestiniog\n1 Princess (Pennseviges) 0-4-0 1863 George England Displetyes yn Spooner's kyn ow kavos ewnans afinuster rag penn-bloodh kans ha hanter a ethen an hyns-horn yn 2013.\n2 Prince (Pennsevik) 0-4-0 1863 George England Jynn kottha an hyns-horn a ober.\n3 Mountaineer (Menedhyer) 0-4-0 1863 George England Didaklys yn 1879. Nebes a'y dharnow o devnydhyes war an jynnow George England erel.\n4 Palmerston 0-4-0 1864 George England Dehwelys dhe ethen yn 1993 wosa ow pos devnydhyes avel kalter anwayadow yn hwelji Boston Lodge.\n5 Welsh Pony (Hoba Kemrek) 0-4-0 1867 George England Yma'n jynn ow pos dehwelys dhe ethen dhe'n pols-ma.\n6 Little Giant (Kowr Byghan) 0-4-0 1867 George England Skrappyes yn 1932.\n7 Little Wonder (Marth Byghan) 0-4-4-0 1869 George England Skrappyes yn 1882. An kensa jynn Fairlie.\n8 James Spooner 0-4-4-0 1872 Avonside Engine Co. Devnydhyes bys 1931, skrappyes yn 1933.\n9 Taliesin 0-4-4 1876/1999 Vulcan Foundry/ Boston Lodge Ekwal a jynn-Fairlie-unnik, byldyes yn hwelji Boston Lodge yn 1999. Skrappyes o an jynn gwreydhek (Byldyes yn 1876) yn 1935.\n10 Merddin Emrys 0-4-4-0 1879 Boston Lodge An Fairlie kottha a ober war an hyns-horn. Eylvyldyes yn 1987/8.\n11 Livingston Thompson 0-4-4-0 1886 Boston Lodge Tennys a'y ober ha gorrys y'n Gwithti Hyns-horn Kenedhlek yn Evrek.\n11 Earl of Merioneth (Yurl Merioneth) 0-4-4-0 1979 Boston Lodge An kensa jynn-Fairlie-dewblek dhe vos byldyes gans an hyns-horn a-lemmyn.\n12 David Lloyd George 0-4-4-0 1992 Boston Lodge An jynn-Fairlie-dewblek diwettha an bys, ha lokomotyv mogha galosek an hyns-horn.\n- Blanche 2-4-0 1893 Kompani Hunslet Oberas war an Hyns-horn Mengleudh Penrhyn avel 0-4-0 y'n dalleth. Prenys gans an Hyns-horn Ffestiniog yn 1963 hag eylvyldyes avel 2-4-0 yn 1972.\n- Linda 2-4-0 1893 Kompani Hunslet Oberas war an Hyns-horn Mengleudh Penrhyn avel 0-4-0 y'n dalleth. Prenas gans an Hyns-horn Ffestiniog yn 1962.\n- Mountaineer (Menedhyer) 2-6-2 1917 ALCO Byldyes rag Kensa Bell an Bys hag oberi war an Hyns-tram Pithiviers à Toury yn Pow Frynk. Prenys gans an Hyns-horn Ffestiniog yn 1967.\n- Britomart 0-4-0 1899 Kompani Hunslet Devnydhir dhe Voston Lodge del yw usys.\n- Lilla 0-4-0 1891 Kompani Hunslet Devnydhir war trenow arbennek.\n14 Lyd 2-6-2 2010 Boston Lodge Byldyes yn hwelji Boston Lodge.\n- Leary 0-4-0 2010 E A Foulds Ltd, Colne Byldyes gans bagas a vodhogyon gans kalter vertikal.\n- Dahuichang 4 0-8-0 1988 Hwelji Lokomotyv Harbin Byldyes rag hyns-horn yn Beijing. Prenys gans bagas a vodhogyon an Hyns-horn Ffestiniog yn 2006.


BBC Radio Cornwall - An Nowodhow, the news in Cornish\nAn Nowodhow, the news in Cornish\nA review of the week's news in Cornish.\nNext Sunday 13:55\nHere is the Kernewek script for today's An Nowodhow\nHerwydh nebes kowethyansow tornyasek, yma re a dus ow ty’golya yn Kernow an hav ma.\nAwos an goredhom Kovid, yma moy a dus ow tos dhe Gernow es bythkweth kyns ha Visit Cornwall a grys bos a-dro dhe dhew kans mil ha deg a havysi omma y’n eur ma. Herwydh usadow y’n seson ma, ny gevir moy es kans mil ha peswar ugens.\nYn sewyans, leun a dus yw an trethow, tegys an fordhow gans kerri ha gorveghys an servisyow yeghes gans tus shyndys po klav. Dres henna, neb unn bagas a gaskyrghoryon re wodrosas lettya an fordhow a jun Kernow dhe Bow Sows rag posleva kudynnow anedhyans leel.\nYn-medh artydh kernewek, Michael O’Donnell, “My a grys bos res hwilas strateji rag tornyaseth: py lies den a yll bos degemerys yn hwir a-berth yn Kernow seulabrys fest leun a dus? Y tal hwithra anedhyans ha towlennans. Y tal hwithra isframweyth an fordhow, kler yw nag yns i ‘vas. Ha, dell grysav, y tal gul vri a’n kerghynnedh naturel ha’gan fordh a vewnans kernewek”.\nHa Kim Conchie, esel Chi Kenwerth Kernow, a geworras, “Nebes tus a breder bos hemma kudyn hweg dh’y gavos. Mes mar vysi yw, dhe’m breus vy, may hyllir krysi agan bos anhweg, na wren ni dynerghi vysytyoryon yn ta, ha henn yw ogas ha dew-ugens kansran a’gan erbysiedh omma yn Kernow. Y tal dhyn ni gul revrons dhe’n dus ma. Y tal dhyn kavos neb digolm”.\nGordhyllys re beu sodhek kreslu neb a gemeras moy es kans peuns dhyworth chi person marow.\nHerwydh an kreslu, an sodhek a gemeras kans peuns ha pymp dhyworth an chi “rag aga gwitha yn salow”. Byttegyns, ev a wrug devnydh a’n arghans kepar ha dell via arghans y honan ha ny wrug ev y dhaskor kyns meur a dermyn dhe bassya. Dres henna, ev a dollas sodhogyon erel a-dro dhe le may feu gwithys an arghans.\nPanel keredhi a wordhellos an sodhek heb ri y hanow wosa goslowva a dhuryas dew dhydh. Yn-medh Paul Kessell, pennsodhek savonow galwesik an kreslu, “Y wriansow a godhas yn-dann savonow an fara a waytyn ni oll a sodhek kreslu, ha ny vydh godhevys an eghen a fara ma”.\nServis Karr Klavji Soth West re dheklaryas y fynn ev gul devnydh a eseli a’n servisyow ervys drefen y vos mar vysi y’n eur ma.\nAn Servis Karr Klavji a erviras gul yndella drefen ev dhe berthi gorholeth bras dres eghen a-dhia vis Me.\nLeveryas a-barth an servis a dherivas bos dy’Sul, an etegves a vis Gortheren, y dhydh an moyha bysi hevlena. An jydh na, y vayni a brovias skoodhyans dhe voy es tri mil, pymp kans a hwarvedhyansow, po dre bellgowser po yn kig yn kneus.\nAn leveryas a geworras bos hwans dhe’n servis gul devnydh a “niver byghan” a vayni vreselek may halla moy a gerri klavji dehweles dhe’n fordhow.\nBenyn neb eth dhe goll y’n mor orth treth Porthperan dres an penn-seythen yw passyes a veu kevys tre dy’Lun “salow ha yagh” herwydh derivas kreslu.\nDustunyoryon re welsa an venyn sedhi yn-dann donn vras mes, dell hevelis dhedha, ny wrug hi omdhiskwedhes arta.\nGwithysi Alsyow ha Gwithysi Treth a hwithras an treth ha’n mor a-dro dhe Borthperan mes heb kavos sin vyth anedhi.\nY’n gwella prys, kevys veu hi yn hy chi hy honan dy’Lun wosa hwithransow pella gans an kreslu neb a rassas dhe’n bobel a’ga gweres.


BBC - Cornwall - People - News in Cornish\nYou are in: Cornwall > People > Connected Features > News in Cornish\nListen to the news in Cornish with Rod Lyon, each week on the BBC Cornwall website. Either read the script below or click on the audio link on your left and below to hear Rod's five minute bulletin.\nListen to the news in Cornish >\nAn Nowodhow, 20 Gwynngala 2009\nGorthuher da, ha dynnargh meur dhe hwi dhe dhyllans a’n seythen ma ‘An Nowodhow’.\nAn kynsa kameras PW kylgh-klos a vydh yn le hag oberi yn kres an dre Lannwedhennek erbynn pedn an vledhen. An stallashyon yw awos bos meur a kudynnow y’n dre – kyns oll an omsettyans ervys war an Soodhva Bost, a-varra y’n vledhen. Ken negys re beu kostenhes a-gynsow yw an gwerthji dillas Animal.\nYth yw krysys ytho bos lemmyn an prys dhe gavos system kylgh-klos stallys, hag yma ogas ha pub negys y’n dre ow skoodhya an towl. An dafar a vydh pes gans an kemeneth negys.\nWosa ken hav a gudynnow yn Tewyn Pleustri may feu yonkers meglys, Pednavisyer an kreslu yn Kernow a leveris bos edhom a dreylyansow meur, mar mydn tus gweles an dre avel le moy salow rag wardhegoryon dhe vysytya. Byttegyns, herwydh an Pednavisyer, ny vydh “yli dresnos” dhe assoylya an kudyn. Yma’n kreslu ow mires orth towl a 5 dhe 10 bledhen.\nPednavisyer Elaine Marshall, yn herwydh bagasow yowynkneth, restryansow yehes, ledyoryon an konselyow ha trigoryon deythyek, eth dhe Lys an Konteth an seythen eus passys dhe dhatlha “fordh yn-rag”.\nAn dra an moyha posek oll a vydn an Pednavisyer dalhenna yw ymach a Dewyn Pleustri avel tre gyfvewi, kyns oll rag an re yn-dadn 18 bloodh.\nYma chons y fydh kevrann hynshorn ynter Tewyn Pleustri hag Aberfal, an pyth a leveris ledyoryon tornyaseth ha kemeneth bos “nowodhow da.”\nAn tybyans a wrussa gweles ystynnans dhe’n linen skoren Tewyn Pleustri dhe Borth, gans gonis dhe Sen Ostel, Truru hag ena dhe Aberfal.\nMer a Dewyn Pleustri ha Konsler Kernow John Fitter, a leveris y vos nowodhow marthus, ha kyn nag o hwath ervirys, ev ha’y gonsel o pes da del usi an gevrann bos dadhlys.\nY’n eur ma mar mydn tus mos dhyworth Tewyn Pleustri dhe Aberfal war an tren, res yw dhedha treylya dhe Borth, mos war an linen veur dhe Druru, hag ena treylya arta dhe gemeres an linen skoren dhe Aberfal.\nNyns yw hwath towlow rag pennhyns tremenysi nowyth dhe Bensans ervirys yn tien. Desinyow nowyth a vydh dasprofys wosa degemeryans gans kabinet Konsel Kernow a-varra y’n seythen.\nAn desinyow nowyth, hag a wra displetya an pennhyns hwath drehevys dhe Garregi Battery, a wra diskwedhes leheans a dir dasklemys a 20%.\nByttegyns, yma’n konsel ow hwithra an possybylieth a dhrehevel depo karg yn-mes an dre.\nAn keweyth dre vras yw leveris gans an Konsler Kernow rag Fordhow veur, Karyans ha Towlenna, Graeme Hicks, bos avel towl bras dres ehen a yll dri dhe’n dus a Bensans ha Syllan prowyow kawrek. Yn-medh ev, “My yw pes pur dha re wrug an kabinet omworra yn fast a-dryv dhe geweyth yw mar bosek dhe’n ranndir.”\nNi re glewas meur dres an diwettha bledhen po dhiw a-dro dhe dhrehevyans a “dre-eko” y’n pow a bri gwydn, hag an seythen ma ni re glewas ynwedh fatel veu an kowethas Helvetian Orascom Development appoyntys avel keskoweth meur y vri rag an keweyth.\nAn displegyans a allsa gweles bys yn 5,000 a dreven kowethek kerhenedhek drehevys dres hwegh savle yn, hag a-dro the Sen Ostel.\nDres an treven, yma ynwedh towlow rag komodytys arfeth efan, towlow karyans nowyth, skolyow, negysyow ha komodytys bewedh.\nAn dre-eko a veu dewisys a-varra y’n vledhen ma dhe vos war an rollber a geweythyow y’n RU hag a vydh displegys avel radn a dowl governans kenedhlek.\nYma prevyans dhe Orascom a dhisplegyansow tre kyns oll y’n Est Kres, mes ynwedh dres Europa.\nYtho, del hevel, ni a wra gweles y’n termyn nag yw yw bell, meur a dreven yn kres a Gernow\nHa gans hedna, ha tereba nessa Dy’Sul, ‘th yw, adhywortiv vy, Rod Lyon, ‘Nos Da!’\nlast updated: 18/09/2009 at 15:06


Ysay 44 (ABK) - Bible Society\nYsay 44 ABK\nBennath Duw war Ysrael\n1Mes klew lemmyn, A Yakob, ow gwas,\nhag Ysrael neb re dhewisis!\n2Yndellma y lever an ARLOEDH a'th wrug,\nneb a'th formyas a'n dorr, hag a wra dha weres:\nNa borth own, a Yakob, ow gwas,\nYeshurun neb re dhewisis.\n3Rag my a dhinwa dowr war an syghtir,\nha stredhow war an dor krin;\nha my a dhinwa ow spyrys war dha has,\nhag ow bennath war dha agh.\n4Hag i a dyv kepar dell vens yn mysk gwels,\navel helyk ryb stredhow dowr.\n5Hemma a lever, ‘Dhe'n ARLOEDH yth ov’,\ny gila a vydh gelwys gans hanow Yakob,\nhag onan arall a vynn skrifa war y leuv, ‘Dhe'n ARLOEDH’\nha kemmeres an hanow a enor ‘Ysrael’.\n6Yndellma y lever an ARLOEDH, Myghtern Ysrael,\nha'y Dhasprenyas, ARLOEDH an luyow:\nMy yw an kynsa ha my yw an diwettha,\nhag a-der my nyns eus duw.\n7Piw yw haval dhymm? Dylles ev,\nmeneges ev ha'y dhiskwedhes dhymm.\nPiw yw re dharleveris an taklow a dheu?44:7 Piw yw re dharleveris an taklow a dheu: Amendys. Ebrow A-ban apoyntis vy pobel goth, ha'n taklow a dheu.\nLeverens dhyn an pyth yw hwath dhe dhos.44:7 Leverens dhyn an pyth yw hwath dhe dhos: Amendys. Ebrow Ha'n taklow a dheu gwrens i deklarya ragdha i aga honan.\n8Na berthewgh own, bedhewgh diagha!\nA ny dharleveris dhis seuladhydh ha'y veneges?\nHwi yw ow dustuniow.\nEus Duw a-der my?\nNyns eus karrek, ny aswonnav kammenn.\nFollneth Gordhyans Idolys\n9Oll myns a wra imajys yw mann, ha'n taklow may lowenhons ynna yw diles. Aga dustunioryon yw heb gweles ha heb godhvos, ytho i a berth meth. 10Piw re wrug duw po teudhi imaj gravys na'n jeves les kammenn? 11Otta, oll y hynsa a's tevydh meth, ha nyns yw an greftoryon marnas tus; omguntellens i oll, sevens yn-rag; i a vydh ownek, i a berth meth war-barth.\n12An gov a gemmer toul, hag oberi ganso war regydh, ha shapya imaj gans mortholow, ha'y wul gans nerth y vregh; dhodho yma nown ha'y nerth a fyll, ny yv dowr, hag ev a glamder. 13An ser prenn a ystynn kordenn-vusura, ev a'n merk gans mynowes, ev a'n shap gans raskow hag a'n merk gans kompas; ev a'n shap dhe hevelep gour, gans tekter den, may trikko yn chi. 14Ev a dregh kederwydh, hag a dhewis glastanenn po derwenn ha gasa dhedhi tevi krev yn mysk gwydh an koes; ev a blans lowrwydhenn ha'n glaw a's mag. 15Ena y teu ha bos keunys rag den. Ev a gemmer rann anedha hag a omdoemm; ev a enow tan hag a beb bara; ynwedh y hwra duw ha'y wordhya, ev a wra imaj gravys hag a goedh dhe'n dor a-ragdho. 16Hanter anodho ev a lesk yn tan; a-ugh an hanter ma ev a rost kig ha'y dhybri, ha lenwys yw; ynwedh ev a omdoemm hag a lever, ‘Aha, toemm ov, my re welas an tan!’ 17A'n remenant arall ev a wra duw, y imaj, ha koedha dhe'n dor a-ragdho ha'y wordhya; ev a bys dhodho hag a lever, ‘Delirv vy, rag ty yw ow duw.’\n18Ny wodhons, na ny gonvedhons; rag aga dewlagas yw drogurys bys ma na welons, ha'ga holonn bys ma na gonvedhons. 19Ny breder nagonan yn y golonn, na nyns eus godhvos na konvedhes dhe leverel, ‘Hanter anodho re loskas y'n tan, ynwedh my a bebis bara war y regydh, my a rostyas kig ha dybri. A wrav vy tra gasadow a'y remenant? A wrav vy koedha dhe'n dor a-rag stokk a brenn?’ 20Ev a beur war lusu, kolonn doellys re'n kammhembronkas, ha ny'n jeves delivra y enev na leverel, ‘A nyns eus gow y'm leuv dhyghow?’\nNyns yw Ysrael Ankevys\n21Porth kov a'n re ma, A Yakob,\nhag Ysrael, rag ty yw ow gwas;\nmy a'th formyas, ty yw ow gwas;\nA Ysrael, ny vydhydh ankevys genev.\n22My re skubas dhe-ves dha dreuspassow avel kommolenn,\nha'th peghosow avel niwl;\ndehwel dhymm, rag my re'th tasprenas.\n23Kenewgh, A nevow, rag an ARLOEDH re'n gwrug,\ngermewgh, A dhownderyow an norvys;\ngermewgh gans joy, A venydhyow,\nAn goeswik ha pub gwydhenn eus ynno!\nRag an ARLOEDH re dhasprenas Yakob,\nhag ev a vydh glorifiys yn Ysrael.\n24Yndellma y lever an ARLOEDH, dha Dhasprenyas,\nneb a'th formyas y'n dorr:\nMy yw an ARLOEDH, a wrug pup-tra,\nneb a ystynnas an nevow ow honan,\nhag a lesas an norvys ow honan;\n25neb a lett toknys oferysi-dhargan,\nhag a wra ges a goelyogyon;\nneb a dreyl tus fur war-dhelergh,\nha gul foll aga godhvos;\n26neb a surha ger y was,\nhag a gowlwra kusul y gannasow;\nneb a gews a Yerusalem, ‘Hi a vydh annedhys’,\nhag a-dro dhe sitys Yuda, ‘I a vydh drehevys,\nha my a dhastrehav aga magoryow’;\n27neb a lever dhe'n keynvor, ‘Bydh sygh!\nha my a sygh agas avonyow’;\n28neb a gews a Syrus, ‘Ow bugel yw ev,\nhag ev a gollenow ow forpos oll’;\now leverel a-dro dhe Yerusalem, ‘Bedhes dastrehevys’,\nhag a-dro dhe'n tempel, ‘Bedhes hy selven desedhys yn y le.’


Gorsedh Kernow: Devedhyansow hag Istori\nDevedhyansow hag Istori\nDesedhek an Governans Teythyek a leveris a-dro dhe Gernow yn y dherivas a 1994 -\n“Gwreydh Keltek a Gernow a wra gwruthyl klewans krev a honanieth a-ji dhe’n konteth. Mappa Mundi a’n 13ves kansbledhen a dhiskwedh an peder rann a'n enys a Vreten avel Pow Sows, Alban, Kembra ha KERNOW. Yma re (sic) a gynnig na veu Kernow unys yn lafyl yn Pow Sows. Kernow yw rych gans semlans kelvyth, lienak ha kryjyk a’y istori. Yma gensi hi baner hi honan ha sans tasek, hag a’s teves niver an uhella a hen veyn kov yn Breten.”\nGorsedh Kernow, kepar del yw henwys yn Kernewek, yw kowethyans sakrys dhe sawyans an spyrys Keltek dibarow a Gernow, dre lien, taves, ilow ha’n artys, ha’n aswonnvos a bub form a wonis bysi dhe Gernow ha’y fobel.\nNyns yw politek na kryjyk, kyn fo nebes a’y eseli bewek yn gwlasegeth Kernewek, ha gonisyow an eglos yn Kernewek yw synsys rag troyow arbennek dres an vledhen. Yth yw kefrysys dhe’n Gorsedhow a Gembra hag a Vreten Vyhan hag a’s teves kevrennow krev gans an dhiw wlas Keltek ma. Ny yllir posleva re grev na’s teves junyans vyth gans Drewydhieth na praktys pagan vytholl.\nGwas Myghal (Henry Jenner),\nkynsa Bardh Meur\nRak treylyans brassa a\nymach (48k) ha dhe gavos\nkedhlow pella, klyckya warnodho mar plek\nY’n dedhyow koth Keltek, Berdh - hwedhloryon, prydydhyon ha kanoryon a’s tevedha meur a vri avel gwithysi an ertach. Yth esa gansa leow a enor uhel dhe guntelesow posek hag a veu synsys yn kompes dhe safleow gordhys dres Breten, onan an pyth o an kylgh a veyn dhe Voskawen-un, yn pluw Beryan, war an hallow uhel a Gernow Howlsedhes.\nAn hengov ma, yn unn sywya henna a Gembra, a veu dasserhys yn Kernow yn 1928 dhe Orsedh, po kuntelles a Verdh, dhe Voskawen-un, pan veu an kynsa Bardh Meur Kernow, Henry Jenner ha 12 Bardh, urdhys gans Arghdrewyth Kembra, gans Jenner ow kemeres an hanow Bardhek Gwas Myghal. (An titel Kembrek ‘Arghdrewyth’ ynweth ny’n jeves kevren gans Drewydhieth ha nyns yw marnas titel rag an Ughbardh).\nWosa henna, y feu Gorsedh synsys pub bledhen an kynsa Dy’Sadorn mis Gwynngala, marnas dres bledhynyow an vresel 1939-45. Moy es 1,000 den ha benyn re beu gelwys dhe dhos ha bos Berdh, ha’n rol a res yw 496, y’ga mysk 56 neb yw trigys tramor, kyns oll yn Awstrali le mayth yw hengovyon Kernewek pur grev.\nAn Orsedh dhe Resrudh 2006\nBardhieth yw der alow yn unnik, nyns yw strothys dhe dus Kernewek genesik, ha ny wra eseledh dervyn skians an taves Kernewek, kynth eus Berdh lowr freth ynno. Solempnita an Orsedh yw synsys dre vras yn Kernewek, gans treylyansow Sowsnek rag prow a viroryon. Berdh a wisk gon ha kugh glas solempnyel, hag y hyllir kavos manylyon y’n rann Solempnitys ha Regalya.\nDres an solempnita liwik, hag a bes a-dro dhe 1½ owr, Berdh dremenys yw perthys yn kov, piwasow gwrys rag gonis wordhi dhe Gernow, ha gwerysons res dhe’n re na re sewenas y’n kesstrivow bledhennek ygor rag skriforyon, prydydhyon hag artystyon. Pub assay yw gwrys dhe omvagli flehes skol, awos bos prederys y vos pur bosek y tal dhedha godhvos kemmys es del yw possybyl a-dro dh’aga mammvro ha’ga ertach. Golowpoynt an solempnita yw Dons an Bleujyow gans flehes gwiskys yn arbennek, ha rians a vanal arwodhek a vleujennow hag erbys gans an Arlodhes a Gernow, ynwedh gwiskys yn arbennek, ha’y servyadesow. Kanasow dhyworth Kembra ha Breten Vyhan a dheu yn gwisk a’ga Gorsedhow ha ri arethyow berr y’ga thavosow aga honan. Berdh nowyth yw urdhys gans an Bardh Meur, yn unn gemeres hanow Bardhek yn Kernewek hag a dhiskwedh aga frow arbennek, resekvaow, leow a dhevedhyans po kevrennow an teylu. Y worfen an solempnita dre di lelder dhe Gernow war an Kledha Kernow, hag a omdhiskwedh yn arwodhek Kalespur, Kledha Myghtern Arthur, ha kana Bro Goth Agan Tasow.\nNeb 250 Bardh a dheu yn kompes, hag awos hemma, an niver meur a viroryon, ha’n ethom a barkyans kyrri ha komodytys erel, nyns yw possybyl namoy synsi an solempnita dhe gelhyow a veyn down y’n pow kepar ha Boskawen-un, hag ytho dres niver a vledhynyow y feu dre vras skolyow bras ha’ga thiryow devnydhys. An tylleryow dre vras a dreyl a-dro dhe Gernow Howlsedhes, Kernow Kres ha Kernow Howldrevel. Yn farthus, ny wrug kewer dhrog herdhya an solempnita a-berveth marnas teyrgweyth dhia 1928. Yth yw solempnita poblek heb kost, hag attendyans yw dynerhys ha kennerthys.\nAn jorna a worfen gans Keskan a dhiskwedh artystyon deythyak, hag yw ygor dhe’n poblek rag kost isel. Gonis kryjyk yn Kernewek, ynwedh ygor dhe’n poblek, ha heb kost, yw synsys y’n ranndir teythyak ternos, Dy’Sul, dhe 3eur.\nAn kynsa Gorsedh Kernow dhe Voscawen Un, 1928 (68k)\nAn Orsedh dhe Padderbury Top, 1934 (60k) )\nAn Orsedh dhe Lyskerrys,\nRag trelyans brassa a ymach ha dhe gafos deryvadow pella, clykkya warnodho mar pleg.\nY hyllir kavos bewgraf ha skeusen a bub Bardh Meur y’n Virva Berdh Meur\nRol a Ganasow Berdh Meur, Skrifennysi hag Alhwedhoryon yw kavadow yn kovskrifow an wiasva ma.\nY hyllir kavos kedhlow pella dhyworth Skrifennyades dhe Gonsel an Orsedh.


Marc 14 ABK\n3Ha pan esa yn Bethani yn chi Simon an klavorek, hag ev esedhys dhe dhybri, y teuth benyn a's teva lester alabaster a eli nard pur, meur y bris; ha hi a dorras an lester ha'y dhinewi war y benn. 4Hag yth esa re o drok-pes, neb a leveris an eyl dh'y gila, ‘Prag y feu gwrys a'n eli an koll ma? 5Rag an eli ma a allsa bos gwerthys a drihans diner14:5 diner: Greka denarion. ha moy ha bos res dhe'n voghosogyon.’ Hag i a's koskas yn asper. 6Mes Yesu a leveris ‘Gesewgh dhedhi kres; prag y's troblowgh hi? Hi re wrug warnav ober da. 7Rag hwi a gyv an voghosogyon pub eur genowgh ha pan vynnowgh, hwi a yll gul da dhedha, mes ny'm kevowgh vy pup-prys. 8Hi re wrug kemmys a ylli; hi re dheuth kyns an termyn rag untya ow horf rag ynkleudhyans. 9Hag yn hwir y lavarav dhywgh, pyle pynag may fo pregewthys an aweyl yn oll an bys, an pyth re wrug hi a vydh derivys yn kovadh anedhi.’\n32Hag i a dheuth bys yn tyller henwys Gethsemane, hag ev a leveris dh'y dhyskyblon ‘Esedhewgh omma, hedre vi'ma ow pysi.’ 33Hag ev a gemmeras ganso Peder ha Jamys ha Yowann hag a dhallathas bos pur amovys ha troblys, 34hag yn-medh ev dhedha, ‘Yma ow enev grevys fest bys yn ankow; gortewgh omma ha goelyewgh.’ 35Hag ev eth nebes war-rag hag a goedhas war an dor ha pysi, mar kalla bos yndella may tremenna an eur a-dhiworto; 36hag ev a leveris, ‘Abba, Tas, possybyl yth yw dhis pup-tra; kemmer dhe-ves an hanaf ma dhiworthiv; mes na vo gwrys ow bodh evy, saw dha vodh tejy.’ 37Hag ev a dheuth hag a's kavas ow koska hag yn-medh ev dhe Peder, ‘Simon, koska a wredh? A ny yllsysta goelyas unn our? 38Goelyewgh ha pysewgh, ma na entrowgh yn temptyans; parys fest yw an spyrys, mes an kig yw gwann.’ 39Hag arta ev eth war-rag ha pysi, ow leverel an keth lavarow. 40Ha pan dhehwelis, ev a's kavas arta ow koska, rag poes fest o aga dewlagas, ha ny wodhyens pandra dhe worthybi dhodho. 41Hag ev a dheuth an tressa gweyth hag yn-medh ev dhedha, ‘Koskewgh lemmyn ha powesewgh; lowr yw, devedhys yw an eur: otta, yma Mab an den daskorrys yntra diwla peghadoryon. 42Sevewgh yn-bann, deun ahanan; otta, a-ogas yma neb a'm trayt.’\n43Hag a-dhesempis, hag ev hwath ow kewsel, y teuth Yudas, onan a'n dewdhek, ha ganso routh gans kledhedhyow ha fustow, a-dhiworth an bennoferysi ha'n skribys ha'n henavogyon. 44Ha neb a'n traytas re rossa dhedha tokyn, ow leverel, ‘Piwpynag a wrylliv amma dhodho, henn yw ev; synsewgh ev fast, ha degewgh ev dhe-ves gans rach.’ 45Ha pan o devedhys, ev eth bys dhodho a-dhesempis ha leverel, ‘Mester!’14:45 ‘Mester!’War-lergh re a'n dornskrifow ‘Mester, Mester!’ hag a ammas dhodho. 46Hag i a worras aga diwla warnodho, ha'y synsi. 47Mes onan a'n dus a sevi ena a dennas y gledha hag a weskis kethwas an arghoferyas hag a droghas a-dhiworto y skovarn. 48Ha Yesu a worthybis ha leverel dhedha, ‘A dheuthewgh hwi yn-mes kepar dell ve erbynn lader, gans kledhedhyow ha fustow rag ow dalghenna? 49Pub dydh yth esen genowgh y'n tempel ow tyski, ha ny wrussowgh ow synsi; mes res yw dhe'n skryptors bos kollenwys.’ 50Hag i a'n gasas kettep onan, hag a fias dhe'n fo.\nPeter_638610 - 5 months ago


Mathew 1 (ABK) - Bible Society\nMathew 1 ABK\n2Abraham a dhineythis Ysak, hag Ysak a dhineythis Yakob, ha Yakob a dhineythis Yuda ha'y vreder ev, 3ha Yuda a dhineythis Peres ha Zera a Thamar, ha Peres a dhineythis Hesron, ha Hesron a dhineythis Aram, 4hag Aram a dhineythis Amminadab, hag Amminadab a dhineythis Nahshon, ha Nahshon a dhineythis Salmon, 5ha Salmon a dhineythis Boaz a Rahab, ha Boaz a dhineythis Obed1:5 Obed: Greka Yobed. a Ruth, hag Obed a dhineythis Yesse, 6ha Yesse a dhineythis Davydh an myghtern. Ha Davydh a dhineythis Solomon a wreg Urri, 7ha Solomon a dhineythis Roboam, ha Roboam a dhineythis Abia, hag Abia a dhineythis Asaf,1:7 Asaf: War-lergh re a'n dornskrifow Asa. 8hag Asaf a dhineythis Yehoshafat, ha Yehoshafat a dhineythis Yoram, ha Yoram a dhineythis Uzzia, 9hag Uzzia a dhineythis Yoatham, ha Yoatham a dhineythis Ahaz, hag Ahaz a dhineythis Hezekia, 10ha Hezekia a dhineythis Manasse, ha Manasse a dhineythis Amos,1:10 Amos: War-lergh re a'n dornskrifow Amon po Ammon. hag Amos a dhineythis Yosia, 11ha Yosia a dhineythis Yekonia ha'y vreder ev yn prys aga divroans dhe Babylon.\n18Dineythyans Yesu Krist o yndellma. Pan via y vamm Maria ambosys dhe Yosep, kyns i dhe dhos war-barth, yth omgavas owth omdhoen der an Spyrys Sans. 19Ha Yosep hy gour, a-ban o den ewnhynsek, ha ny vynni gul bismer dhedhi, a erviras hy gorra a-denewen yn-dann gel. 20Hag ev owth ombrederi a-dro dhe'n taklow ma, awotta, el an Arloedh a omdhiskwedhas dhodho dre hunros, ow leverel, ‘Yosep mab Davydh, na borth own a gemmeres Maria yn gwreg dhis; rag an pyth usi omdhegys ynni yw der an Spyrys Sans. 21Ha hi a dhineyth mab, ha ty a'n henow Yesu; rag ev a saw y bobel dhiworth aga feghosow.’ 22Oll henna yw hwarvedhys may fo kollenwys an dra kewsys gans an Arloedh der an profoes, ow leverel,\nyw dhe styrya, Genen ni Duw. 24Ha Yosep pan dhifunas a'y gosk a wrug par dell worhemmynnsa dhodho el an Arloedh hag a gemmeras y wreg dhodho ev, 25ha ny's aswonnis bys pan dhineythis hi mab;1:25 bys pan dhineythis hi mab: War-lergh re a'n dornskrifow bys pan dhineythis hi hy mab kynsa-genys. hag ev a'n henwis Yesu.


period 5, bagas 4\nElven gymyk yw zirkoniom, niver 40 y'n Vosen Beriodek. Y furvell gymyk yw Zr. An hanow a dheu dhyworth hanow an moon zirkon (dhyworth an ger Persek zar-gun, ow styrya 'avel owr'). Kevys yw zirkoniom yn spektrum ster klass-S, meyn kawos ha kerrygi dhyworth an Loor. Nyns eus rann vewoniethel dhe zirkoniom, mes nyns yw y holanow gwenonek.\nYma zirkoniom yn gemmow zirkon, feth hag veu diskudhys yn 1789 gans Martin Heinrich Klaproth (1743-1817). Syr Humphrey Davy a assayas enyshe zirkoniom der elektrolysans, mes ev a wrug fyllell. Enyshes veu zirkoniom rag an kynsa prys yn 1824 gans Jöns Jacob Berzelius (1779-1848). Kales ha brottel yw alkan zirkoniom mar nag yw pur, mes es y dhyghtya yw an alkan pur.\nAn chif monow yw zirkon (ZrSiO4), kevys yn Ostrali, an Statys Unys ha Shri Lanka, ha baddeleyit (zirkoniom oksid, ZrO2), kevys yn Brasil. Askorrans ollvesel yw a-dro dhe 7,000 tonnas an vledhen. Usys yw yn priweyth, daffar hag a worthsevel tommder avel fornow, gweder, kymygennow ha kesalkenyow. Priweyth gwrys a zirkoniom a gyv devnydh avel kellyl, gwelsow ha daffar golf. Gwerthys yw zirkonow avel gemmweyth ynwedh. Usys yw an brass ranna a askorrans ollvysel an alkan yn dasoberoryon nuklerek.\nPoos atomek zirkoniom yw 91.22, y boynt teudhi yw 1852°C ha'y boynt bryjyon yw 4377°C. Y dhosedh yw yw 6.5kg an liter. Alkan kales lenter arghansek yw, hag a worthsevel kesknians yn ta.\nW Aquilae, steren glass-S\nGwelynni keunys nuklerek, gwrys a gesalkan zirkoniom\nDiwettha golegyans an folen ma a veu an 8 Metheven 2022, dhe 23:41.


Gweder - Wikipedia\nGweder yw daffar kales ha gweder a yll gwrys yn lies furv. Boll yw gweder, dell yw usys, mes ev a vo gwrys yn lies liwyow. Gwrys gans silika yw gweder dre vras; gweder gwrys oll a silika yw henwys gweder silika.\nnon-classical state of matter, stoff\namorphous solid, solid, stoff\nGweder rag fenestri ha botellow yw a'n par henwys gweder soda-lim, ha ev yw gwrys ogas dhe pympdhek ha tri ugens kansran silikon dioksid (SiO2), sodiom oksid (Na2O) dhyworth sodiom karbonat (Na2CO3), kalciom oksid, henwys lim (CaO) ynwedh, ha lies keworrans le.\nMar via an kemusuryow chanjys ha devnydhyow dyffrans addys, lies par a weder yw possybyl. Gweder a liwyow dyffrans yw gwrys gans mynsow byghan a alkan oksidys. Rag ensampel, liw glas yw gwrys gans mynsow byghan a gobalt oksid.\nLast edited on 8 Metheven 2022, at 21:38\nDiwettha golegyans an folen ma a veu an 8 Metheven 2022, dhe 21:38.


Compare Bible readings for Esra 7 in the ABK and the KJV - Bible Society\nDevedhyans Ezra ha'y Ober\n1Lemmyn wosa an hwarvosow ma, yn reyn Artakserkses myghtern Persia, Ezra mab Seraya, mab Azaria, mab Hilkia, 2mab Shallum, mab Sadok, mab Ahitub, 3mab Amaria, mab Azaria, mab Merayoth, 4mab Zerahia, mab Uzzi, mab Bukki, 5mab Abishua, mab Finehas, mab Eleazar, mab Aron an pennoferyas: 6an Ezra ma a dheuth yn-bann a-dhiworth Babylon; hag ev o skriba skentel yn lagha Moyses, a wrug an ARLOEDH Duw a Ysrael hy ri. An myghtern a wrontyas dhodho oll y worholedhow, rag bos leuv an ARLOEDH y Dhuw warnodho.\n7Ha rann a vebyon Ysrael, ha rann a'n oferysi, an Levysi, an ganoryon, an borthoryon, ha'n Nethinim7:7 Nethinim: kethwesyon an tempel. eth yn-bann dhe Yerusalem ynwedh, y'n seythves blydhen a Artakserkses an myghtern. 8Ezra a dheuth dhe Yerusalem y'n pympes mis, henn o y'n seythves blydhen a'n myghtern. 9Ev a erviras mos yn-bann a-dhiworth Babylon yn kynsa dydh an kynsa mis, hag ev a dheuth dhe Yerusalem yn kynsa dydh an pympes mis, drefenn bos leuv dha y Dhuw warnodho. 10Rag Ezra re settsa y golonn dhe hwilas lagha an ARLOEDH, ha dh'y gul, ha dhe dhyski ordenansow ha breusow yn Ysrael.\nLyther Myghtern Artakserkses\n11Ytho, ottomma dasskrif a'n lyther a wrug myghtern Artakserkses y ri dhe Ezra an oferyas, an skriba, dyskys yn mater gorhemmynnow an ARLOEDH, ha'y ordenansow rag Ysrael:\n12Artakserkses, myghtern myghternedh. Dhe Ezra an oferyas, dyskys yn lagha Duw nev, salusyans. Ha lemmyn:7:12 Gwersow 7:12 bys 7:26 yw skrifys yn Aramaek.\n13Arghadow yw dyllys genev, y hyll mos genes pubonan y'm ruvaneth a bobel Ysrael, ha'y oferysi ha'n levysi, yw bodhek dhe vos dhe Yerusalem. 14Rag ty yw dannvenys gans an myghtern, ha'y seyth kusulyador, may hwovynni a-dro dhe Yuda ha Yerusalem, herwydh lagha dha Dhuw usi y'th leuv; 15ha dhe dhoen an arghans ha'n owr a wra an myghtern ha'y gusulyadoryon profya a-vodh dhe Dhuw Ysrael, a'n jeves y drigva yn Yerusalem, 16hag oll an arghans ha'n owr a yllydh aga huntell yn rannvro Babylon oll, gans offrynnow bolonjedhek an bobel ha'n oferysi, ambosys a-vodh rag chi aga Duw usi yn Yerusalem. 17Gans an arghans ytho ty a vydh diwysyk ow prena lodhnow, hordhes, hag eyn, gans aga offrynnow greun hag offrynnow diwes, ha ty a's offrynn war alter chi agas Duw usi yn Yerusalem. 18Gans remenant an arghans ha'n owr ty ha'th vreder a yll gul pynagoll a havallo da, herwydh bodh agas Duw. 19Ty a dhelirv a-rag an Duw a Yerusalem an lestri a veu res dhis rag servis chi dha Dhuw. 20Ha pynagoll moy a vo edhomm dhis anodho rag chi dha Duw, mayth yw res dhis y ri, ty a yll y ri a-dhiworth tresorva an myghtern.\n21Ha my, Artakserkses an myghtern ow honan, a dhyllo arghadow dhe oll an alhwedhoryon usi y'n rannvro Dres-an-Avon, may fo gwrys yn uskis pynagoll Ezra an oferyas, skriba lagha Duw nev, a wovynno orthowgh, 22bys kans talent a arghans, ha bys kans kor a waneth, ha bys kans bath a win,7:22 Talent : a-dro dhe 34 kilogramm. Kor: musur sygh, a-dro dhe hwegh bushel. Bath: a-dro dhe 22 liter. ha bys kans bath olew, ha hoelan heb ragsettya an myns. 23Pynagoll a vo erghys gans Duw nev, bedhes gwrys gans rach a-barth chi Duw nev: rag prag y fydh sorr erbynn myghterneth an myghtern ha'y vebyon? 24Bedhewgh avisys ynwedh, na vydh laghel beghya na toll-benn, na toll-wara, na toll-dir war denvyth a'n oferysi an Levysi, an ganoryon, an borthoryon, gwesyon an tempel, na servysi erell a'n chi ma a Dhuw.\n25Ha ty, Ezra, herwydh furneth dha Dhuw, usi yn dha leuv, orden justisyow ha breusysi, a yll breusi oll an dus usi y'n rannvro Dres-an-Avon, oll an re a aswonn laghys dha Dhuw; ha dyskewgh piwpynag ny's aswonn. 26Ha piwpynag na vynn bos gostydh dhe lagha dha Dhuw ha lagha an myghtern, bedhes breus gwrys warnodho yn straght, po mernans, po divroedh, po kemmeryans y byth, po prisonyans.\n27Bennigys re bo an ARLOEDH, Duw agan tasow, re worras mater a'n par ma yn kolonn an myghtern, rag ri enor dhe ji an ARLOEDH usi yn Yerusalem, 28ha neb re ystynnas tregeredh dhymm a-rag y gusulyoryon hag oll soedhogyon alloesek an myghtern. Ha my a veu kennerthys, rag bos leuv an ARLOEDH ow Duw warnav, ha my a guntellas ledyoryon yn-mes a Ysrael rag mos yn-bann genev.


Mika 5 (ABK) - Bible Society\nMika 5 ABK\n1 Lemmyn kuntell dha vagasow a soudoryon, ty vyrgh a vagasow;5:1 Styr an Ebrow yw ankler. Martesen Lemmyn omhakk, ty vyrgh keys a-dhedro gans bagas.\nomsettya a-dro dhyn a wrussons;\ngans gwelenn y hweskons bogh rewler Ysrael.5:1 5:1 bys 5:15 yw niverys 4:14 bys 5:14 y'n tekst ebrow hag y'n Septuagint ha'n Vulgat.\nMessia dhiworth Bethlehem Ambosys\n2 Ha ty, Bethlehem Efratha,\nbyghan kynth os yn mysk teyluyow Yuda,\nyn-mes ahanas y teu dhymm\nnebonan a vydh rewler yn Ysrael,\nmay feu y dhalleth a'n termyn koth,\na dhydhyow pell tremenys.\n3 Rakhenna ev a vynn aga forsakya,\nbys pan wra an venyn yn lavur dineythi;\nena remenant y vreder a dhehwel dhe vebyon Ysrael.\n4 Hag ev a sev, ha bugelya yn nerth an ARLOEDH,\nyn braster hanow an ARLOEDH y Dhuw.\nHag i a drig yn sawder, rag lemmyn ev a vydh meur\nbys yn finweth an norvys.\n5 Ha'n den ma a vydh kres.\nPan dheffo Asshur yn agan tir\nha trettya war agan gweres,5:5 ha trettya war agan gweres: Amendys. Ebrow ha trettya yn agan palesyow.\nni a dhrehav er y bynn seyth bugel\nhag eth penntern a dus;\n6 Bugelya a wrons an tir a Assyria dre gledha,\nha'n tir a Nimrod dre gledha noeth;\nhag i a'gan delirv dhiworth Asshur\npan dheffo yn agan tir\nha trettya a-berth yn agan or.\nOber an Remenant y'n Termyn a Dheu\n7 Ena remenant Yakob\nyn mysk lies pobel,\na vydh avel gluth a'n ARLOEDH,\navel kowasow war an gwels,\nna's teves govenek yn gour na ny wortons mebyon den.\n8 Ha remenant Yakob yn mysk an kenedhlow\na vydh avel lew yowynk yn mysk bestes an goeswik,\navel lewik yn mysk greow deves;\npan boen ev dresta, ev a wra stankya\nha skwardya, ha nyns eus denvyth dhe dhelivra.\n9 Dha dhorn a vydh drehevys a-ugh dha eskerens,\nha dha envi oll a vydh distruys.\n10 Hag y'n jydh na, yn-medh an ARLOEDH,\nmy a dregh dha vergh a-dhiworthis\nha shyndya dha jarettow;\n11 ha my a dregh dhe-ves an sitys a'th tir\nha domhwel oll dha gastylli;\n12 ha my a vynn defendya pystriow mes a'th dorn,\nha ty ny' fydh koelyogyon namoy;\n13 ha my a dregh dhe-ves dha imajys gravys\nha'th peulveyn a-dhiworthis,\nha ny wredh omblegya namoy\na-rag ober dha dhiwdhorn;\n14 ha my a dhiwreydh dha Asherim a-dhiworthis,\nha diswul dha sitys.\n15 Hag yn sorr hag yn konnar y talvydhav dial\nwar an kenedhlow na obayas.